text:
1976 منز درایہ کاشر ادب رسالس بییہ زہ شمارہ (ستمبر تہ اکتوبر)۔ امچ کٲم ٲس وۅنۍ اوتار کرشن، چمن لال چمن تہ سجود سیلانی یس مٹہِ۔
خصوصیت چھیہ یہ زِ یمن دۅشونی شمارن منز چھہ لل واکھن پیٹھ سنتوش سند مخصوص تبصرہ چھپان۔ یمن دۅشونی منز چھہ علی محمد لون سند پنڈت سوم ناتھ دیو سنزِ سلسلہ وار کتھہِ ویتال پچیسی یک ترجمہ چھپان (زہ قسط)۔ یمن دۅشونی منز چھہ سنتوش سند بحر طویل /د/ تہ /ھ/ حرف چھپان۔ یمن شمارن منز چھہ "آرت "ناوہ اکھ سلسلہ یتھ تحت بزرگ ادیب سند غزل، نظم یا افسانہ چھپان چھہ تمن سیتۍ تہنز تمہید۔ اتھ سلسلس تحت چھہِ کامل، نادم، بھارتی تہ اختر چھپان۔ یمو منزہ چھہِ کینہہ دلچسپ جملہ پیش:
"یہ کلہ دود ہیوٚت نہ میہ زانہہ تہِ زِ یم غزل چھا برمراہ چوکن ہندۍ ٲلۍ کنہ پاسکدرن ہندۍ ماٹھ۔ یم پٔرتھ چھا کانسہِ پٲنتھن گژھان کنہ پرکژ اژان۔” (کامل)
"یتھ گرِ بہ چھس سۅ چھیہ تمہِ گرِ ہند حصہ یۅسہ ٲس تہ یۅسہ گٔر نہ میانۍ آسہِ سۅ تہِ آسہِ تمہِ گرِ ہند حصہ یتھ گرِ بہ چھس۔” (بھارتی)
"میہ چھہ باسان لفظ چھہ مورت تہِ صدا تہِ۔ تہ خیالن ہند سوٚن وۅگن تہِ۔ امہ علاوہ چھہ لفظ انسانی کلچرچ اژھینۍ تواریخ تہِ۔” (نادم)
"شرۍ سند نویر تہ بالغ سند سلیقہ رٔلتھ چھہ اکھ نیرل نویر پریتھان۔ امۍ سے زٲژ چھہِ ادیب، شاعر، موسیقار، آرٹسٹ، فنکار ونان۔” (اختر)
"آرت” خصوصی پیش کشس تحت چھہِ کامل سندۍ زہ غزل چھپان (سمے صدا چھہ ژہان سنگرن جگر کس پتھ/لکھ چھہِ پھیران عجیب باوتھ ہیتھ)، بھارتی سند افسانہ "وقتہ کس چوکھاٹس منز”، نادم سنزہ نظمہ "زتنہِ” ناوہ 7 لۅکچہ نظمہ تہ اختر سند افسانہ "کوہ قاف تہ سیکہِ ڈیر”۔
یمو علاوہ چھہِ کامل سندۍ "موسیقی” ناوہ تریہ وژن بٲتھ چھپان۔ سنتوش سند اکھ 46 شعرن ہند ژھۅٹہِ وزنک زیوٹھ غزل چھپان یمیک مقطع چھہ:
گگرِ کن زیٹھیۍ غزل/ کاملو مۅکلاو با
نادم سنز اکھ نظم "مرلی” ناوہ ، رحمن راہی سنز "آورن”، چمن لال چمن سنز "وینتی”تہِ چھیہ یمن شمارن منز چھپان۔ رفیق راز سند غزل (آفتابچ سۅ رہج شے تہِ ژھیون واجنۍ ٲس) تہِ چھہ چھپان۔ میانۍ اکھ مختصر نظم تہِ۔
اکھ نظم
بہ اوسس سوچان
تہ سہ اوس مۅکلیومت سوچتھ
تس ٲس میہ کن تھر
تہ میہ اوس تس کن بُتھ
خبر تس کس کن اوس بُتھ
کنہ تس اوسے نہ بُتھ
بکواس کشیمری سند "سفر در شہر بیہ بوج” چھہ دۅن قسطن منز چھپان۔ یہ چھہ پرنس لایق۔ بکواس کشیمری یم خط نیب رسالس تہِ لیکھان اوس تم چھہِ مزاحیہ ادبکۍ جان نمونہ۔ ضرورت چھیہ تم یِن جمع کرنہ تہ کتابی صورتس منز چھاپنہ۔


c: text/html

text:
کاشر ادب چھہ ملالہ موت ادب! یہ چھہ نہ معرکہ آرایی ہند ادب، یہ چھہ غیر احتسابی ادب، یہ چھہ نہ تنقید شناس۔یہ چھہ نہ تعریف گذار ادب تہِ۔ پتھ کیا تہ کیازِ؟ پٔرو برونہہ کن۔
بہ تہِ چھس کاشر مگر بہ چھس زندگی ہندس اکس بڈس حصس دوران مختلف لوکن تہ کلچرن منز رودمت تہ تمن سیتۍ چھس ووتھمت بیوٹھمت۔ مقصد چھہ نہ کاشرۍ تنقیدک ہدف بناونۍ مگر میہ چھہ احساس گژھان زِ کاشرۍ تنقیدس تہِ کھوژان تہ تعریفن تہِ۔ تنقید کرنس چھہِ نہ کھوژان بلکہ گوژھکھ نہ کانہہ تنقید کرُن۔اکھ لۅکٹ کمیونٹی آسنہ کنۍ چھہِ لہازا تنقید کرنس تہِ لوبے ہیوان۔ کتھ چھیہ نہ زِ باقی کلچرن منز کیا چھہ تنقید پسند کرنہ یوان۔ سارنے چھہ شرارت کھسان مگر کینژن منز چھہ برداشت کرنک مادہ زیادہ آسان۔ کاشر چھہ سٲری تعلقات ختم کرنس پیٹھ واتان۔ یہ گوو اکھ پاس۔
دویم پاس چھہ یہ زِ کاشر چھہ نہ تعریف تہِ یژھان کرُن۔ یژھ کتھ چھیہ نہ زِ یہ کیا چھہ نہ پننۍ تعریف یژھان، بلکہ چھہ ہمیشہ یہے وۅمید ہیتھ روزان زِ پریتھ شخص گوژھم تعریف کرُن، تعریفن ہند کانہہ وجہ آسہِ یا نہ آسہِ، مگر پانہ کرِ ہے نہ کٲنسہِ تعریف۔ کٲنسہ تعریف کرُن چھہ کاشرس سیٹھا لوژ کٲم باسان۔ ممکن چھہ کنہِ مصلحژ تل ما کرِ کنہِ ساعتہ کٲنسہِ تعریف، شاید امہ مۅکھہ زِ پتاہ چھیم یم چھہِ اپزی تہ اتھ چھہ نہ کانہہ حرج۔ مگر کٲنسہِ حقیقی تعریف کرنۍ چھہ نہ امس قبول۔ شاید چھہ امس احساس کمتری گژھان، شاید چھہ امس عذروُن یوان۔
سون ادب چھہ نہ امہ جذباتی صورت حال نش خالی۔ کنہِ جایہ چھہ نہ کٲنسہِ ہندۍ دل کھول کے تہ شوبہ نۍ تعریف میلان۔ مصلحتی تعریف چھہِ عام۔ بییہ چھہ بیاکھ چیز زِ کنہِ ساعتہ چھہِ کٲنسہِ ہندۍ تعریف صرف پنن بجر ہاونہ خاطرہ کرنہ یوان۔ مطلب چھہ نہ تعریف بلکہ پنن بجر ہاون آسان۔ تنقیدس تہِ چھہ لوبے ہینہ یوان۔ کٲنسہِ اگر کانہہ کتھ تنقیدی اندازہ ونۍ تتھ منفی بنٲوتھ جایہ جایہ پھرنس چھہِ پنن پاس ٹایم زانان۔ یُس امہ تنقیدک ہدف آسہِ سہ چھہ اتھ افواہ بازی پیٹھ یاتہ پنن پان مظلوم بنٲوتھ پیش کران، نتہ پننۍ سٲری جنگی حربہ زیر عمل انان تہ اتھ پانس خلاف بٔڈ بارہ ژۅے مانان۔
ادب چھہ تعریف تہِ منگان تہ تنقید تہِ۔ یمو دۅیو کارکردگیو روس چھہ ادب لاتعلقی ہند شکار گژھان!

robotstxt: allowed

filter: keep


text:
ریڈیوکَنٹراسٹ
ریڈیوکَنٹراسٹ (اَنٛگریٖزی: Radiocontrast) چھِ تِم مَواد یِم اؠکسرے تہٕ کَمپیوٗٹِڑ ٹوموٗگرٛافی مَنٛز اۆنٛدروٗنی تانَن ہٕنٛز ظٲہِرِیتھ بَڈاونَس خٲطرٕ اِستِمال چھِ گَژھان۔ ریڈیوکَنٹراسٹ اَجَنٹ چھِ عام طور ایوڑین یس بیرِیَم سَلفیٹ آسَن۔ کَنٹراسٹ اَجَنٹ چھِ اؠکسرے جَزٕب کَران، یَمہٕ سٟتؠ کَم اؠکسپوجَر چھُ اؠکسرے ڈِٹیکڑٓرس واتان.
قسٕم تہٕ اِستِمال[اؠڈِٹ]
ریڈیوکَنٹراسٹ چھِ اؠکسرے مَنٛز اِستِمال گَژھان.[1]
ایوڑین (نِظامِ گَردِش خوٗن)[اؠڈِٹ]
ایوڈین کَنٹراسٹ مَنٛز چھُ ایوڈین آسَن۔ یہِ چھُ ریڈیوکَنٹراسٹُک اَہَم قسٕم یُس ویٖنَن کین دِنہٕ چھُ یِوان۔ اَتھ چھُ اَکھ فٲیِدٕ تِکیٛازٕ اَمُک أندرِم اِلیکٹرانٕچ رَلنٕچ طاقَتھ چھِ 33.2 کِلو اِلؠکٹرٛان وولٹ، یۄس اؠکسرے مَنٛز عام طور اِستِمال گَژھان چھُ۔ ییٚلہِ اؠکسرے طاقَتھ چھِ k اِلؠکٹرانَس نَذدیٖکھ چھُ آسَن، اَتھ حالتھس مَنٛز چھُ زیٛادٕ پھوٹواؠلیکٹرک گَژھان
بیرِیَم سَلفیٹ (نِظامِ ہَضٕم)[اؠڈِٹ]
بیرِیَم سَلفیٹ چھُ عام طور نِظامِ ہَضٕمَس تَصویٖر تُلنہٕ خٲطرٕ اِستِمال گَژھان۔ یہِ مَواد چھُنہٕ آبَس مَنٛز گَلَن، یہِ چھُ آبَس سٟتؠ مِلاونہٕ یِوان تہٕ چھُ مٔریٖذس دِنہٕ یِوان.
بیرِیَم سَلفیٹ، چھِ اَکھ سَفیٖد پوڑر یۄس عام طور اؠکسرے مَنٛز نِظامِ ہَضٕمُک ہٕنٛز ظٲہِرِیتھ بَڈاونَس خٲطرٕ اِستِمال چھُ گَژھان۔ بیرِیَم سَلفیٹ چھُنہٕ جَزٕب گَژھان اَمہِ کیِن چھُ یہِ صِرِف نِظامِ ہَضٕم مَنٛز ہَضٕم نالہٕ مَنٛز اِستِمال گَژھان، یہِ چھُ عام طور اینِما دِنہٕ یِوان، تہٕ چھُ پِشابَس سٟتؠ جِسمہٕ مَنٛز نیبر نیران
حَوالہٕ[اؠڈِٹ]
- ↑ Sovak، M. (2012-12-06). Radiocontrast Agents ( اَنگیٖزۍ زَبانِہ مَنٛز). Springer Science & Business Media. ISBN 978-3-642-69515-5.


text:
चालीस
نیپٲلؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चत्वारिंशत् (چٔتوارِم شٔت) < اَوَلی ہِند آریٲیی *ćatwārHśát < اَوَلی ہِند ایٖرٲنی *čatwārHćát < اَوَلی ہِند یوٗرَپی *kʷétwr̥dḱomt۔
گرَٛنٛد[اؠڈِٹ]
चालीस
ہِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चत्वारिंशत् (چٔتوارِم شٔت) < اَوَلی ہِند آریٲیی *ćatwārHśát < اَوَلی ہِند ایٖرٲنی *čatwārHćát < اَوَلی ہِند یوٗرَپی *kʷétwr̥dḱomt۔
گرَٛنٛد[اؠڈِٹ]
चालीस [t͡ʃɑːliːs]
- سَنَسکرٕٛت پؠٹھٕ میٖلؠ مٕتؠ نیپٲلؠ لَفٕظ
- سَنَسکرٕٛت پؠٹھٕ آمٕتؠ نیپٲلؠ لَفٕظ
- اَوَلی ہِند آریٲیی پؠٹھٕ آمٕتؠ نیپٲلؠ لَفٕظ
- اَوَلی ہِند ایٖرٲنی پؠٹھٕ آمٕتؠ نیپٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ نیپٲلؠ لَفٕظ
- نیپٲلؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ ہِندی لَفٕظ
- سَنَسکرٕٛت پؠٹھٕ آمٕتؠ ہِندی لَفٕظ
- اَوَلی ہِند آریٲیی پؠٹھٕ آمٕتؠ ہِندی لَفٕظ
- اَوَلی ہِند ایٖرٲنی پؠٹھٕ آمٕتؠ ہِندی لَفٕظ
- اَوَلی ہِند یوٗرَپی پؠٹھٕ آمٕتؠ ہِندی لَفٕظ
- ہِندی آنکونہٕ گرَٛنٛد


text:
ییلہ میہ امین کامل سنز نٔو شعرہ سۅمبرن تیار کٔر، ٲخرس پیٹھ رود سوال امہ کہ ناوک۔ کامل صابن اوس نہ کانہہ ناو دیتمت، تکیازِ تمۍ ٲس نہ اتھ پانہ کانہہ کتابی شکل دژمژ۔ ییتہ ییتہ میہ یا تس کانہہ چیز اتھہِ آو بہ رودس ٹایپ کران۔ کتابہِ منز شامل شروعات چہ نظمہ یم 1970 دوران لیکھنہ آسہ آمژہ تہ نیب رسالس منز آسہ تمنے دۅہن چھپیمژہ، آسہ نہ کنہِ کتابہِ مںز شامل حالانکہ "پدس پود ژھاے” ٲس تمنے دۅہن چھپیمژ۔ تتھ منز ہیکہ ہن تم شامل گژھتھ۔ تم نظمہ یمن منز قصیدہ تہ چھہ کرِ میۍ اتھ کتابہِ منز شامل۔
بہرحال، پوتس اوس سوال کتابہِ ہندِ ناوک۔ کامل صابس پرژھنہ بجایہ خبر کیازِ لوگس بہ پانے سوچنہِ۔ مگر سیتی سوچم نہ کتاب چھیہ تسنز ناو تہِ تھاویس سے، ترتیب دنہ سیتۍ کیا گوو۔ میہ چھہِ یاد تمۍ سندۍ لفظ ییلہ میہ تس پرژھ۔ دوپن "تھاوس کینژھا”۔ میہ اوس گۅڈے ژیونمت زِ کامل اوس پننہِ شعری شخصیژ نش اوت تام الگ تہ واریاہس حدس تام بےنیاز تہ بے تعلق سپدمت۔ یہ کتاب اوسس بہ پننی شوقہ تیار کران۔
میہ آیہ امۍ سنزن شعرہ سۅمبرنن ہندۍ ناو برونہہ کن۔ اکھ "مس ملر” ترٲوتھ یۅس اکھ ابتدایی کوشش ٲس، وچھ میہ زِ امۍ چھہِ تمام کتابن ہندۍ ناو ترین لفظن پیٹھ مشتمل کرۍ متۍ۔ یہند ناول "گٹہِ منز گاش” چھہ تریہ لفظ، منزم لفظ، لاحقہ’منز’ چھہ دۅن اندن ہندین لفظن منز رشتہ قایم کران۔ امی وقتچ بیاکھ کتاب "کتھہِ منز کتھ” تہِ چھہِ تریہ لفظ تہ یمن درمیان تہِ چھہ یتھے تعلق۔ امہ پتے یۅس کتاب برونہہ کن آیہ، سۅ ٲس یہنز دویم شعرہ سۅمبرن "لوہ تہ پروہ”۔ امہ کتابہِ کور کامل کاشرِ شاعری ہنزن توانا آوازن منز شامل۔ امیک ناو تہِ چھہ ترین لفظن پیٹھ مشتمل۔ اتھ منز چھہ منزم لفظ، حرف اتصال۔
شعرہ سۅمبرنہ یم امۍ امہ پتہ پیش کرِ آسہ امۍ سندس نٔوس اسلوبس مزید مستحکم کران تہ امی نسبتہ چھہِ تمن ہندۍ ناو تہِ غیر روایتی۔ "بییہ سے پان” تہ "پدس پود ژھاے”، یم دوشوے ناو تہِ چھہِ ترین لفظن پیٹھ مشتمل، مگر یہندۍ منزیم لفظ چھہِ تکرار پیش کرنہ بدلہ ناون ہندv ارتقا تہ تنوعس کن اشارہ کران۔ اتھۍ چیزس سٔنتھ کور میہ فیصلہ زِ ناو گژھہِ ترین لفظن پیٹھ مشتمل آسن۔ ییژ ہن ٲس طے، مگر کیا؟ تہِ طے کرُن اوس مشکل، تکیازِ یہ شاعری اوسس بہ مرتب ضرور کران مگر یہ ٲس نہ میانۍ شاعری۔ میہ آو خیال زِ پننۍ دخل اندازی کم کرنہ خاطرہ کرہ بہ ناو امۍ سندی کنہِ شعرہ منز اخذ۔ یہ اوسم معلوم زِ یہ آسہِ امۍ سنز ٲخری شعرہ سۅمبرن، امہ کنۍ زِ امۍ ٲس 1980 برونہے شاعری تقریبا تراومژ۔ امہ پتہ چھیہ امۍ اکا دکا غزلو علاوہ زہ ژور نظمہ لیچھمژہ یم کشیرِ ہندین تواریخی حالاتن متعلق چھیہ۔ امہ قسمہ چہ نظمہ لیکھنک دس تُل امی۔
یہ خیال تھٲوتھ زِ یہ آسہِ امۍ سنز ٲخری شعرہ سۅمبرن تہ پننہِ شعری شخصیژ متعلق امۍ سنزِ بے نیازی مد نظر آیہ میہ یم تریہ لفظ امۍ سندِ قصیدہ منزہ اتھۍ: "یم میانۍ سخن”۔ اوت تام ٲسۍ امۍ سنزن کتابن ہندۍ ناو اکھ پیکر، اکھ تصور تہ اکھ استعارہ برونہہ کن انان۔ میہ اون یمن لفظن ہندِ دسۍ یمن ہند لفظی پہلو برونہہ کن۔ یمن لفظن منز باسیہ میہ بے نیازی تہِ، طنز تہِ تہ دعوی تہِ۔ میہ ییلہ کامل صابس یہ ناو تجویز کور، سونچمت آسین زِ میون ناو تھاونک راز چھس کتھہ تام پاٹھۍ اتھہِ آمت، تہ شاید اتھۍ پیش نظر وونن "ٹھیک چھہ”۔ نتہ ما آسہِ ہس پانس تہِ یتھے ہیو کانہہ ناو ذہنس منز، کنہ اتھ منز تہِ ٲس تسنز بے نیازی۔
میہ باسان "یم میانۍ سخن” چھپاونہ دنس منز ما آسہِ ہے پوتس امس میہ ہوس نابکار نیچوۍ سنز خوشی مقصد!


text:
تھیٹر کس عالمی دۅہس پیٹھ
پروفیسر جیا لال کول چھہ پننہِ کتابہِ "سٹڈیز ان کشمیری” منز لیکھان زِ اکتوبر 1947 کس قبالۍ حملہ کس رد عملس منز بنوو کاشریو ادیبو کلچرل فرنٹ تہ لیکھکھ بٲتھ تہ افسانہ تہ کینہہ ڈراما کٔرکھ سرینگر تہ گامن منز پیش۔ کول چھہ "زہ بٹا تریہ” تہ "ڈالر صاحب” ڈراماہن ہند ناو ہیوان۔ اکھ زمیندارن متعلق تہ بیاکھ سامراجی قوتن متعلق۔ ونان چھہ زِ یم زہ ڈراما ٲسۍ سوم ناتھ زتشی، نور محمد بٹ، پشکر بھان تہ پران کشورن رٔلتھ لیکھمتۍ۔ سوال چھہ یم ڈراما چھا کنہِ جایہ تحریری صورتس منز رژھرتھ؟ دویم یہ زِ پشکر بھان تہ پران کشور چھا پزۍ پاٹھۍ یہندس لیکھنس منز شامل ٲسمتۍ کنہ یم چھہ جیال کولن پانے پننہِ طرفہ یمن ڈراماہن حصہ دار بنٲوۍ متۍ؟ امین کاملن چھہ وونمت زِ یم زہ حضرات چھہِ نہ یمن ڈراماہن ہندۍ مصنف ٲسمتۍ۔ اتھ پیٹھ چھہ تحقیق کرنک ضرورت۔ یم ڈراما اگر نہ شایع گمتۍ چھہِ، یم گژھن شایع کرنہ یِنۍ۔ کاشرِ ڈپارٹمنٹکۍ نوۍ پرانۍ طالب علم ہیکن یمن کامین دس تلتھ، بلکہ بطور پننۍ ایم فل وغیرہ پیش کٔرتھ۔ وۅمید چھیہ یمن کامین کن ییہِ توجہ کرنہ۔
جیا لال کول چھہ تریمہ ڈراماہک ذکر کران۔ "شہید شیروانی” یس وۅرملہِ مارنہ آو۔ دپان چھہ یہ ڈراما اوس پریم ناتھ پردیسی ین لیوکھمت تہ امکۍ بٲتھ ٲسۍ مہجورن لیکھۍ متۍ۔ سوال چھہ اگر پزۍ پاٹھۍ یُتھ کانہہ ڈراما لیکھنہ اوس آمت، سہ کوت گوو؟ اسمانس کھوتا؟ اتھ پیٹھ تہِ چھہ تحقیق کرنک ضرورت۔ بییہ یہ تہِ زِ مہجورنۍ تم بٲتھ کوت گیہ؟ اگر کنہِ جایہ موجود چھہِ، تمن ہنز نشاندہی کرنچ چھیہ ضرورت۔ کلیات مہجورک نام نہاد مرتب محمد یوسف ٹینگ ہیکہِ یمن بٲتن ہنز نشاندہی کٔرتھ۔
ناجی منور تہ شفیع شوق چھہِ ادبک تواریخ کتابہِ منز پردیسی سندِ اکہ ڈرامہک ناو ہینہ پتہ ونان "امہ پتہ لیوکھ پردیسی ین تمہِ زمانہ کس سیاسی ماحولس پیٹھ تہِ اکھ ڈراما۔ امکۍ بٲتھ ٲسۍ مہجورن لیکھۍ متۍ۔” یہ چھہ دراصل یمو واریاہ موادکۍ پاٹھۍ جیالال کول سنزِ کتابہِ پیٹھے تلمت۔
کاشر ادبک تواریخ چھہ نہ "ڈالر صاحب” ڈراماہک کانہہ ذکر کران۔


text:
un
ایٖڈو[اؠڈِٹ]
لَفظہٕ آگُر[اؠڈِٹ]
فرانسیٖسی un, اِطٲلوی un, ہِسپٲنوی پؠٹھٕ آمُت :un۔
گرَٛنٛد[اؠڈِٹ]
un [un]
- اَکھ۔
آراغونؠ[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un
- اَکھ۔
بیٛاکھ صوٗرَتھ[اؠڈِٹ]
آستوٗری[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un
- اَکھ۔
بیٛاکھ صوٗرَتھ[اؠڈِٹ]
آکسیٖتان[اؠڈِٹ]
لَفظہٕ آگُر[اؠڈِٹ]
پرٛون آکسیٖتان پؠٹھٕ آمُت :un < لاطیٖنی unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un
- اَکھ۔
پرٛون آکسیٖتان[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un
- اَکھ۔
پرٛون پُرتَگٲلؠ[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un
- اَکھ۔
بیٛاکھ صوٗرَتھ[اؠڈِٹ]
پرٛون فرانسیٖسی[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un
- اَکھ۔
فرانسیٖسی[اؠڈِٹ]
لَفظہٕ آگُر[اؠڈِٹ]
مَنٛز فرانسیٖسی پؠٹھٕ آمُت :un < پرٛون فرانسیٖسی un < لاطیٖنی unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
وۄشژار[اؠڈِٹ]
گرَٛنٛد[اؠڈِٹ]
un (مادٕ : une) [œ̃] یا [yn]
- اَکھ۔
کاتالان[اؠڈِٹ]
لَفظہٕ آگُر[اؠڈِٹ]
پرٛون آکسیٖتان پؠٹھٕ آمُت :un < لاطیٖنی unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
وۄشژار[اؠڈِٹ]
گرَٛنٛد[اؠڈِٹ]
un [ˈun]
- اَکھ۔
گالیٖسی[اؠڈِٹ]
لَفظہٕ آگُر[اؠڈِٹ]
پرٛون پُرتَگٲلؠ پؠٹھٕ آمُت :ũu < لاطیٖنی unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
وۄشژار[اؠڈِٹ]
گرَٛنٛد[اؠڈِٹ]
un [ˈuŋ]
- اَکھ۔
مَنٛز فرانسیٖسی[اؠڈِٹ]
لَفظہٕ آگُر[اؠڈِٹ]
پرٛون فرانسیٖسی پؠٹھٕ آمُت :un < لاطیٖنی unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un [ỹ]
- اَکھ۔
بیٛاکھ صوٗرَتھ[اؠڈِٹ]
مَنٛز ویلزی[اؠڈِٹ]
لَفظہٕ آگُر[اؠڈِٹ]
اَوَلی برٛیٖطٲنؠ پؠٹھٕ آمُت :*ʉn < اَوَلی کیلٹی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un [ʉn]
- اَکھ۔
بیٛاکھ صوٗرَتھ[اؠڈِٹ]
ویلزی[اؠڈِٹ]
لَفظہٕ آگُر[اؠڈِٹ]
مَنٛز ویلزی پؠٹھٕ آمُت :un < اَوَلی برٛیٖطٲنؠ *ʉn < اَوَلی کیلٹی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
un [ɨːn] یا [iːn]
- اَکھ۔
- فرانسیٖسی پؠٹھٕ آمٕتؠ ایٖڈو لَفٕظ
- اِطٲلوی پؠٹھٕ آمٕتؠ ایٖڈو لَفٕظ
- ہِسپٲنوی پؠٹھٕ آمٕتؠ ایٖڈو لَفٕظ
- ایٖڈو آنکونہٕ گرَٛنٛد
- لاطیٖنی پؠٹھٕ آمٕتؠ آراغونؠ لَفٕظ
- پرٛون لاطیٖنی پؠٹھٕ آمٕتؠ آراغونؠ لَفٕظ
- اَوَلی اِطٲلوی پؠٹھٕ آمٕتؠ آراغونؠ لَفٕظ
- اَوَلی ہِند یوٗرَپی پؠٹھٕ آمٕتؠ آراغونؠ لَفٕظ
- آراغونؠ آنکونہٕ گرَٛنٛد
- لاطیٖنی پؠٹھٕ آمٕتؠ آستوٗری لَفٕظ
- پرٛون لاطیٖنی پؠٹھٕ آمٕتؠ آستوٗری لَفٕظ
- اَوَلی اِطٲلوی پؠٹھٕ آمٕتؠ آستوٗری لَفٕظ
- اَوَلی ہِند یوٗرَپی پؠٹھٕ آمٕتؠ آستوٗری لَفٕظ
- آستوٗری آنکونہٕ گرَٛنٛد
- پرٛون آکسیٖتان پؠٹھٕ آمٕتؠ آکسیٖتان لَفٕظ
- لاطیٖنی پؠٹھٕ آمٕتؠ آکسیٖتان لَفٕظ
- پرٛون لاطیٖنی پؠٹھٕ آمٕتؠ آکسیٖتان لَفٕظ
- اَوَلی اِطٲلوی پؠٹھٕ آمٕتؠ آکسیٖتان لَفٕظ
- اَوَلی ہِند یوٗرَپی پؠٹھٕ آمٕتؠ آکسیٖتان لَفٕظ
- آکسیٖتان آنکونہٕ گرَٛنٛد
- لاطیٖنی پؠٹھٕ آمٕتؠ پرٛون آکسیٖتان لَفٕظ
- پرٛون لاطیٖنی پؠٹھٕ آمٕتؠ پرٛون آکسیٖتان لَفٕظ
- اَوَلی اِطٲلوی پؠٹھٕ آمٕتؠ پرٛون آکسیٖتان لَفٕظ
- اَوَلی ہِند یوٗرَپی پؠٹھٕ آمٕتؠ پرٛون آکسیٖتان لَفٕظ
- پرٛون آکسیٖتان آنکونہٕ گرَٛنٛد
- لاطیٖنی پؠٹھٕ آمٕتؠ پرٛون پُرتَگٲلؠ لَفٕظ
- پرٛون لاطیٖنی پؠٹھٕ آمٕتؠ پرٛون پُرتَگٲلؠ لَفٕظ
- اَوَلی اِطٲلوی پؠٹھٕ آمٕتؠ پرٛون پُرتَگٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ پرٛون پُرتَگٲلؠ لَفٕظ
- پرٛون پُرتَگٲلؠ آنکونہٕ گرَٛنٛد
- لاطیٖنی پؠٹھٕ آمٕتؠ پرٛون فرانسیٖسی لَفٕظ
- پرٛون لاطیٖنی پؠٹھٕ آمٕتؠ پرٛون فرانسیٖسی لَفٕظ
- اَوَلی اِطٲلوی پؠٹھٕ آمٕتؠ پرٛون فرانسیٖسی لَفٕظ
- اَوَلی ہِند یوٗرَپی پؠٹھٕ آمٕتؠ پرٛون فرانسیٖسی لَفٕظ
- پرٛون فرانسیٖسی آنکونہٕ گرَٛنٛد
- مَنٛز فرانسیٖسی پؠٹھٕ آمٕتؠ فرانسیٖسی لَفٕظ
- پرٛون فرانسیٖسی پؠٹھٕ آمٕتؠ فرانسیٖسی لَفٕظ
- لاطیٖنی پؠٹھٕ آمٕتؠ فرانسیٖسی لَفٕظ
- پرٛون لاطیٖنی پؠٹھٕ آمٕتؠ فرانسیٖسی لَفٕظ
- اَوَلی اِطٲلوی پؠٹھٕ آمٕتؠ فرانسیٖسی لَفٕظ
- اَوَلی ہِند یوٗرَپی پؠٹھٕ آمٕتؠ فرانسیٖسی لَفٕظ
- فرانسیٖسی آنکونہٕ گرَٛنٛد
- پرٛون آکسیٖتان پؠٹھٕ آمٕتؠ کاتالان لَفٕظ
- لاطیٖنی پؠٹھٕ آمٕتؠ کاتالان لَفٕظ
- پرٛون لاطیٖنی پؠٹھٕ آمٕتؠ کاتالان لَفٕظ
- اَوَلی اِطٲلوی پؠٹھٕ آمٕتؠ کاتالان لَفٕظ
- اَوَلی ہِند یوٗرَپی پؠٹھٕ آمٕتؠ کاتالان لَفٕظ
- کاتالان آنکونہٕ گرَٛنٛد
- پرٛون پُرتَگٲلؠ پؠٹھٕ آمٕتؠ گالیٖسی لَفٕظ
- لاطیٖنی پؠٹھٕ آمٕتؠ گالیٖسی لَفٕظ
- پرٛون لاطیٖنی پؠٹھٕ آمٕتؠ گالیٖسی لَفٕظ
- اَوَلی اِطٲلوی پؠٹھٕ آمٕتؠ گالیٖسی لَفٕظ
- اَوَلی ہِند یوٗرَپی پؠٹھٕ آمٕتؠ گالیٖسی لَفٕظ
- گالیٖسی آنکونہٕ گرَٛنٛد
- پرٛون فرانسیٖسی پؠٹھٕ آمٕتؠ مَنٛز فرانسیٖسی لَفٕظ
- لاطیٖنی پؠٹھٕ آمٕتؠ مَنٛز فرانسیٖسی لَفٕظ
- پرٛون لاطیٖنی پؠٹھٕ آمٕتؠ مَنٛز فرانسیٖسی لَفٕظ
- اَوَلی اِطٲلوی پؠٹھٕ آمٕتؠ مَنٛز فرانسیٖسی لَفٕظ
- اَوَلی ہِند یوٗرَپی پؠٹھٕ آمٕتؠ مَنٛز فرانسیٖسی لَفٕظ
- مَنٛز فرانسیٖسی آنکونہٕ گرَٛنٛد
- اَوَلی برٛیٖطٲنؠ پؠٹھٕ آمٕتؠ مَنٛز ویلزی لَفٕظ
- اَوَلی کیلٹی پؠٹھٕ آمٕتؠ مَنٛز ویلزی لَفٕظ
- اَوَلی ہِند یوٗرَپی پؠٹھٕ آمٕتؠ مَنٛز ویلزی لَفٕظ
- مَنٛز ویلزی آنکونہٕ گرَٛنٛد
- مَنٛز ویلزی پؠٹھٕ آمٕتؠ ویلزی لَفٕظ
- اَوَلی برٛیٖطٲنؠ پؠٹھٕ آمٕتؠ ویلزی لَفٕظ
- اَوَلی کیلٹی پؠٹھٕ آمٕتؠ ویلزی لَفٕظ
- اَوَلی ہِند یوٗرَپی پؠٹھٕ آمٕتؠ ویلزی لَفٕظ
- ویلزی آنکونہٕ گرَٛنٛد


text:
بم تہ بنگولہ
منیب الرحمن
بحث ووٚتھ گۅڈہ آوا بنگولہ کنہ بم
اکہ طرفہ ٲسۍ زیادہ بییہ طرفہ کم
[آنگنس اکس گوٚو بنگولہ ٹاس
شور ووٚتھ رازدانہِ خاص الخاص]
فرق کیا چھیہ دۅن منز اولہ تہ دولہ
کانہہ اگر زینتھ آو ترٲوِن بنگولہ
کٲنسہِ ہے ہور تہ گوس کینہہ کم
تمۍ تہِ زن پھاٹناوۍ جایہ جایہ بم
شُرین اوس باسان تمو کوٚر مخولہ
سوال ووٚتھ یہ اوسا بم کنہ بنگولہ
[پۅندِ ہندِ پاپتھ بُڈن کٔر ناس
ژرِ پوٚپ کرنہِ لوٚگ عوام الناس]
اگر ہے اتھہ دوٚد تیلہ چھہ بنگولہ
تان آیہ چھکرنہ زخمی گوٚو ٹولہ
زانۍ زیو تیلہ آو پھاٹونہ بم
بحث گوٚو تیزان دمبدم
فیصلین نش واتۍ بم تہ بنگولہ
تمو کوٚر پھس پھس ترووکھ بسگولہ
[وزملو نبس پیٹھ کو٘ر اتھہ واس
یمۍ نہ اچھ ہیو٘ر تج تمۍ تہِ کھیو٘و تراس]
بمے گوٚو بنگولہ بنگولہ بم
ترہ رم ترہ رم ترہ رم تم


text:
نذیر آزاد چھہ لفظن تتھہ پاٹھۍ سنان زِ بازۍ گار سندۍ پاٹھۍ چھہ اکہِ منزہ زہ لفظ کٔڈتھ حیران کران۔ مثلا رسول میر سند یہ شعر:
یس کارِ تھزر آسہِ شمع روے آتش خوے
پروانہ تس یود مارِ در احرام نگارو
نذیر آزادس آیہ اتھ پروانہ لفظس منز (پروا + نہ) زہ لفظ بوزنہ۔ اتھ چھہِ ونان باریک بینی۔ ونان چھہ "دویم معنی چھہ (پروا+نہ) یعنی تس چھہ نہ پرواے تہِ زِ سہ اگر میہ مارِ۔”
امی آیہ چھہ سہ رسول میرنین شعرن منز کٲتہن لفظن ہندۍ گُپتھ معنی تہ شکلہِ دریافت کٔرتھ اسہِ برونہہ کنہِ تھاوان۔
رسول میرن بیاکھ شعر چھہ:
میہ و ۅندہ دودم پراران وندسے پوگل تہ پرستان
بہارۍ ژھانڈتھ پہارہ دینگی کونگی ژہ ہاوتے پان
غلام محمد شاد چھہ "بہارۍ” لفظہ بدلہ "بہ ہارۍ” دوان۔ پہارہ بدلہ پہاڑ تہ دینگی بدلہ ڈینگی۔ بہرحال یمن جایہ ناون ہند چھہ نہ کانہہ بوڈ مسلہ۔ یہند مسلہ چھہ پھورک مسلہ۔ البتہ "بہارۍ” تہ "بہ ہارۍ” چھہِ زہ الگ معنہ والۍ لفظ۔ کُس اکھ چھہ صحیح؟ بقول نذیر آزاد، ناجی منور چھہ ونان "وندہ کہ مناسبتہ گژھہِ دویمس مصرعس منز بہار آسُن نزِ ہارۍ۔ ہارِ سیتۍ گوژھ تیلہِ طوطہ آسن۔”
نذیر آزاد چھہ ناجی منور سندس بیانس منز رسول میرنین شعرن منز مناسبتہ ژھانڈنس تایید لبان۔
ایہام کس دلدادہ نقادس کیازِ نہ اتھ "بہارۍ” لفظس منز اکی ساعتہ "بہارۍ” تہ "بہ ہارۍ” پرنس مزہ یوان۔ یمہ حسابہ سہ لفظن سنان چھہ، "بہارۍ” لفظس منز موجود "بہ ہارۍ” لفظن ہند صوتی ہشر گوژھ نہ نظرانداز گژھن۔ باقی شعرن ییلہ اکہِ کھوتہ زیادہ معنی کڈنس مزہ یوان چھس یتھ شعرس منز کیازِ چھہ بہارۍ لفظسے پیٹھ تھکھ کڈان؟
میہ تام ہے آسہِ ہے، بہ پرہ ہا اتھ بہارۍ لفظس علاقہ بہار تہِ۔ مذاق یکطرف، چونکہ غلام محمد شادن چھہ بہارۍ بدلہ "بہ ہارۍ” دیتمت، لہذا چھن تس غلط ہاونہ خاطرہ پنن اصول ایہام تہِ مشروومت۔
یم کار چھس بہ تہِ کران۔ خۅش گوش زِ بہ چھس نہ کنے زون!


text:
تجزیہ: مظفر عازم
[انور وارنہِ شعرہ سۅمبرن "یک رنگ” منزہ اقتباس]
لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال
زٲجتھس تاوہ کوہ شیہلو وۅلو/ وۅلہ تن توٚندورہ ونیو حال
سۅرگہ پھوٚجس ہا یمبرزلو /برگہ چھٔژ چھس یٔژ متوال
ورگہ درشن دِتہ اکہ ژھلو وۅلو /وۅلہ کالہ بومبورہ ونیو حال
چانہِ آو آوہ ہی زن پھۅلو /کرانہِ درامژ چھس ہیمال
لانہِ لیکھتھ کیا گوکھ ازلو /وۅلو وۅلہ لٲنۍ قصورہ ونیو حال
وُہہ ونۍ چھم تن منقلو /مُہہ نارے یارہ مو زال
دٕہ درامو ھو کے جلو وۅلو /وۅلہ متہِ منصورہ ونیو حال
سوزہ دردہ کہِ بہ جگر تلہ /روز و شب چھم چون خیال
روزہ کوتا کال بر تلو /وۅلو وۅلہ سازہ سنطورہ ونیو حال
تار زلف یام ترٲوتھ یلو /مارِ سیہ ہو ووٚلہم نال
کارِ خم ژام گردنہِ گُلو /وۅلو وۅلہ ہٹہ ہوٚنزورہ ونیو حال
بمہ کمانہ لوٚدتھو چلو /رُمہ رُمہ آم تیرِ قتال
گُمہ ہژ چھس وۅنۍ کوٚت پِلو /وۅلو وۅلہ متہ مغرورہ ونیو حال
رہ مسٲفر زُوہ غٲفلو /مہتابس گوم ہلال
شاہ راورِتھ کیا غٲفلو /وۅلو وۅلہ چھۅنہ رکہِ پورہ ونیو حال
دم انورؔ ہیتھ ہیکلو /سمِ قٲتل در دل ژال
ژمہ تے وسہ چھم سۅے /کلو وۅلو وۅلہ عشقہ رنجورہ ونیو حال
تبصرہ، مظفر عازم
اسۍ دِمو اکس نظمہ کہوٹ یۅسہ انور وارنہِ شٲعری منز، اکھتُے کُل کٲشرِ شٲعری منز پھٹۍ پھٹۍ نیران چھیہ۔”ونہ یو حال”۔ موٗلہ تلہ وژنکس فارمس منز ٲستھ چھیہ یہ پننہ انہارہ کارِ وۅگنۍ تکیازِ اتھ چھہ پرتھ بندک ژوریم مصرعہ ہنا زیوٹھ ییمہ سیتۍ اتھ خاص سوز پیدہ گوٚمت چھہ، تہ ہیرِ بوٚن مضمونک یکہ واٹھ چھہ زودار۔ رسمہ موجوب چھہِ گۅڈنکۍ زہ مصرعہ تتھے کنہِ یتھہ کنہِ وژنس منز ووج تہ نیمہ (میمہ) ووج آسان چِھہ۔ (وژُن گٮون وِزِ ہیکن یمہ دۅنوے سۅ کٲم کٔرتھ یۅسہ ووج کران چھہ)۔انورنس یتھ بٲتس منز چھہ ژوریم مصرعہ پریتھ جایہ کلایمکس بنان۔ یہ نظم چھیہ زبٲنۍ حسابہ، نظمہ ہند ہیر بوٚن ربطہ حسابہ، ہشی آواز یا معنی وٲلۍ لفظ ژارنہ کہِ حسابہ، تہ استعارہ ورتاونکہ حسابہ، انورؔ وارنہِ کمالچ اکھ ننۍ مثال۔ اوے چھہِ اسۍ یہ سٔنتھ پران یا بوزان (بہ دپہ ہا گٮوان تہ گنٍگراوان) کتہِ کوٚت واتان۔ (کٲشرٮ۪ن نوٮ۪ن کیو پرانٮ۪ن شٲعرن نشہِ چھیہ یژھہ "ٹۅکہ” نظمہ سٮ۪ٹھا کم﴾۔ ولِو، کینہہ شعر پروکھ یکوٹہ:
لٲجتھس داوہ وٲجتھس مۅلو / وۅلو وۅلہ یاون ژورہ ونہ یو حال
زٲجتھس تاوہ کوہ شیہلو / وۅلو وۅلہ تن توٚندورہ ونہ یو حال
داوہ لاگُن معنی گوٚو ژھل کٔرتھ قوبو کرُن، داوہ لگِتھ کیازِ وسہِ کانہہ مۅلہ، خبر چھیہ نہ، شاید امہ کنۍ زِ” تمۍ” نیونس یاوُن ژورِ۔ کیا تام چھہ معاملہ ییمہ کنۍ ژھلہ لگنہ سیتۍ مۅلہ وسنک تصور آس۔ شٲعر چھہ نہ اسہِ ونان، مگر یمو لفظو سیتۍ چھہ امس کردار سنز حدہ روٚس پریشانی ننۍ درامژ۔ اکھتُے چھیہ یہ وارے ننۍ نیران ییلہ اسۍ بوزان چھہِ "زٲجتھس تاوہ”۔ اگر مۅلہ وسنٕچ پریشٲنی ٲس تیلہ اوس ژھوٚٹ حل، دپہِ ہیس "میہ تلکھنا تھپھ”۔ مگر یہ کردار چھہ نہ تہِ ونان۔ یہ چھہ سوال کران "کوہ شیہلہ؟” تہ پانے جواب دِوان، "وۅلو وۅلہ تن توٚندورہ” یُس وارہ دزنک، وارہ زالنک مارہ موٚت چھہ ہاوان۔امس ژھلہ لٔگۍمتس چھہ یہ ژھلہ گوٚر باسان نار تہِ شییہجار تہِ۔ ادہ اسۍ بشری عشقہ کس خیالس منز آسو یا اسہِ لولک کانہہ بالا تصور آسہِ، یہ شعر کرِ اسہِ آور۔انور وارن ہٲو صرف اکس زالہ لٔگۍ متۍ سنز تصویر۔ نہ چھہ کانہہ "دزان” نہ چھہ تمہِ حسابہ کانہہ "تن توٚندورہ” آسان۔یہ چھہ سہ ذٲژ پھیُر یُس شعر لفظن مرژہ گری کٔرتھ (تصویر بنٲوتھ) کران چھہ۔ یہ چھیہ جان شٲعری ہنز اکھ بٔڈ زان ۔
زالُن، تاو، شیٚہلن تہ توٚ ندور، یم لفظ چھہِ اکی آیہ، ادہ یا اکھ اکس ڈکھہ آسنہ کنۍ، یا اکھ اکس مخالف آسنہ کنۍ، تہ یم چھہِ شعرس منز یکوٹہ سمنہ سیتۍ شٲعری ہند بیاکھ خاص وصف ہاوان۔ یم وصف وچھو اسۍ انور وارنہِ شٲعری منز گُتلۍ؛ حالس چھہِ اسۍ یتھ بٲتس پھیُر دوان:
سۅرگہ پھوٚجِس ہا یمبرزلو / برگہ چھژ چھٮس یٔژ متوال
ورگہ درشن دِتہ اکہ ژھلو / وۅلو وۅلہ کالہ بوٚمبورہ ونہ یو حال
سۅرگہ پھوٚجمژ یمبرزل! نہ چھیہ پزی "سۅرگچ” تہ نہ چھیہ پوش "یمبرزل”؛ مگر یمو لفظو سیتۍ آو امۍ سند لوبہ ون انہار اچھن تل، لوبہ ونۍ تہ متوال یعنی مس، خمارہ ہژ؛ برونٹھے ژھلہ قوبو کرنہ آمژ، تاوہ دزمژ۔ وۅنۍ کیا چھیہ منگان! "ورگہ درشن دِتہ اکہ ژھلو”۔ لولہ مژرچ رنگہ ولۍ تصویر۔ قوبو گژھنچ پریشٲنی تہِ، ورگہ درشنک ہاوس تہِ۔ آلو دِوان کالہ بوٚمبورس۔ یمبر زل تہ بوٚمبر بوزِتھ تٔر اسہِ سۅ کتھ فکرِ یۅسہ نہ شعرس منز و نِتھ ٲس۔ یعنی، لولک یہ الاو گژھہِ نہ زانہہ ژھٮتہ تکیازِ عام پژھ چھیہ بوٚمبر یتھ واپھس منز وارِ ونۍ دِوان چھہ، یمبرزل چھیہ آسان برہ گمژ۔ ازلی لولہ آلون ہند آگر چھہ صرف اکھ بیہ ٲنتھ، پوشہ ون فراق، یہ ژھۅکہِ نہ زانہہ۔ سۅرگ تہ برگ چھہِ پھورہ کنۍ ہوۍ ، چھژ تہ کالہ چھہِ مختلف آسنہ کنۍ اکھ اکس نوٚن کڈان۔ کٲنسہ دِیہ چھژ لفظ امۍ سندِ بے تجربہ (اردو پٲٹھۍ ونو الھڑ﴾ آسنک تہِ تصور، (اکھتُے ما ’سفید پوش‘ آسنک تہِ، یعنی تم یم دنیادٲری کنۍ لوٚتۍ مگر عزتہ کہ حسابہ گوٚبۍ آسان چھہِ)، تہ یم رنگارنگ تصور دِن شعرہ کِس اثرس ہریمانہ پاس، سنٮ۪ر تہ اۅبٮ۪ر گۅبٮ۪ر۔
چانہ آو آوہ ہی زن پھۅلو / کرانہِ درامژ چھٮس ہی مال
لانہ لیٚکھِتھ کیا گوکھ ازلو /وۅلو وۅلہ لٲنۍ قصورہ ونہ یو حال
امس کردار سنز فراق تہ نالہ دِنچ مجبوری چھا کرانہ نیرنُک نتیجہ؟ کرانہ درایا تکیازِ سہ چھہ کالہ بوٚمبور تہ یہ چھیہ چھژ یمبرزل؟ کِنہ امہ کنۍ زِ یہ چھیہ برگہ چھژ (بیہ تجربہ یا سفید پوش یا دوٚنوے)؟ کِنہ امہِ کنۍ زِ یہ چھیہ متوال (یس نشہ پھوٚرمت آسہِ، پانس تانۍ آسٮ۪س نہ)؟ یم رایہ وژھہ میہ، تۅہہ یِن خبر کٲتیا خیال امہِ علاوہ۔ شعر کرِ نہ وضاحت۔ شعرچ کٲم چھیہ اسۍ حٲرتن کٔرِتھ آورۍ تھاونۍ۔وچھِو! ییلہ شٲعر مشٲعرن منز غزل پران چھہ، واریاہ ہشار بوزن وٲلۍ چھہ اوٚڈے شعر بوزتھ شٲعرس قٲفیہ یورے آپراوان۔ پایہ بٔڈ س شٲعرسند اکھ نشانہ چھہ یہ تہِ زِ سہ چھہ بعضےپنن قٲفیہ بوزنٲوتھ بوزن والٮن حٲرتن کران۔ انور وارنۍ امۍ شعری کردارن ییلہ ازلس (شاید قۅدرتہ کس قونونس ) یا قسمتس (لٲنس) سوال کوٚر یہ کیا لیوٚکتھ میہ ڈٮ۪کس، محبوبس دیُتن "لٲنۍ قصورہ” ونِتھ ناد۔ یہ لفظ کٔمس اوس زیوِ پیٹھ؟۔ امۍ کرۍ پرن وٲلۍ حٲرتن؛ (انور وارس چھہ تگان)۔
وُہہ ونۍ چھم تن منقلو / مُہہ نارے یارہ مو زال
دُہ دراموھوہہ کے جلو / وۅلو وۅلہ متہِ منصورہ ونہ یو حال
اکس شعرس منز ٲس "تمِس” تن توٚندورہ؛ وۅنۍ چھ؛ہ "امس” پانس تہِ” تن منقل”۔ امکۍ لفظ: وُہہ ونۍ، منقل، مُہہ نار، زال تہ دُہ؛ یم چھہِ سٲری لفظ معنی حسابہ رلہ ونۍ ۔ آوازِ کنۍ رلہ ونۍ لفظ چھہِ امہِ علاوہ ننی۔ (تریمہِ "دُہ درامو” مصرعچ کتھ کرہ نہ تکیازِ میہ چھہ نہ اطمینان امکۍ لفظ کیا وٲتۍ ٹھیک پٲٹھی میہ نِش)۔اتھ دزہ دزس سیتۍ منصور یاد کرن چھہ منٲسب تکیازِ تمۍ سند بدن آو لولہ کس سفرس منز زالنہ۔(فارسی پٲٹھۍ ونو سانہِ کانگرِ، مننہِ، شستر بخارِ تہ اکھتُے اسبند سوزس تہ منقل، تمہِ حسابہ چھہ یہ اتٮن بڈہ اہم لفظ۔﴿ظۅن چھہ گژھان منہکل لفظس کُن تہِ۔ شعرہ کس”معنیس” چھہ تِمو لفظو، خیالو تہ احساسو سیتۍ تہِ دامن بڈان یم کُنہ تعلقہ شعر پران پران یاد پٮن۔ ﴿یمے سٲری چیز رٔلتھ چھہ شعرس سہ طاقت دِوان یتھ "ڈہِتھ نیُن” چھہِ ونان)۔ امہِ پتہ ووٚنن:
سوزہ دردہ کہ بہ جگر تلو / روزوشب چُھم چونے خیال
روزہ کوتاہ کال بر تلو / وۅلو وۅلہ سازہ سنطورہ ونہ یو حال
سوز تہ ساز چھہِ دُکِہ ویرِ زامتۍ۔ ’تلو ‘تہ ’تلو ‘چھہِ دۅن مصرعن منز کنُے لفظ ٲسِتھ، زہ الگ الگ معنی ہیتھ، یہ چھہ زبان ورتاونُک بیاکھ لوبہ وُن ول۔ روزو شب، معنی کنۍ مختلف لفظ ، یکوٹہ اننۍ چھہ بیاکھ ول۔ محبوبس دِتن "سازہ سنطورہ” ونتھ ناد، یُس سوزک تہ سازک آگُر تہِ چھہ تہ تمچ علامت تہِ۔ تمۍ سندس "دزنس” چھہ علاج صرف ساز ک "وزُن” یا سرود؛ ساز سنطور تہِ چھہ صرف "سُے”۔ یُتھ زلہ وُن تہ زالہ وُن شعر چھہ کٲنسہ تہِ شعر پسندس اکھ ڈٲلۍ ییمہ چہ مثالہ کُنہِ تہِ زبٲنۍ منز وفور چھیہ نہ آسان۔
تارِ زلف ینہ ترٲوِتھ یلو / مارِ سیہ ہو ووٚلہم نال
کارِ خم ژام گردنہِ گُلو / وۅلو وۅلہ ہٹہ ہونزورہ ونہ یو حال
تار (زلف)، مار (سرُپھ)، نال ولُن چھہِ معنی رنگۍ سوٚمۍ۔ کٲر، گردن، گُلو (اگر ہوٚٹ معنی نموس)، تہ ہونزور چھیہ اکھ اکس ڈکھہ۔ وُچھن لایق لفظہ ووٚتر چھہ۔ کارِ خم تہِ ژاو امی سیتۍ تہ ہٹہ ہوٚنزور ونِتھ گوٚو شوب تہِ چھیہ امی سیتۍ۔ ہٹہ ہونزور چھہ سُے یُس لٲنۍ قصور چھہ۔ لولک نیاے چھہ نہ توے زانہہ اندان، تہ محمود گٲمی چھہ توے نالہ ژھٹان:
کرسٲ میون نیاے اندے / مٲرۍ مندے مدنوارو!
انور وارنٮن شٲعرانہ ولن ہند یہ ورتاو ، سروٚن اثر تراونچ امچ تۅژھ وُچھِتھ گژھہِ فکرِ ترُن زِ سہ چھہ اکھ اہم شٲعر۔ ییمہ نظمہِ ہندۍ باقی شعر وُچھتھ چھیہ سٲنۍ یہ پژھ وارہ گنان۔ کتھ ژھوٚٹرٲوتھ ونو زِ بیٚین شعرن منز چھہ یہ مژر تلن وول محبوب بمہ کمانہ چِلہ چاران ﴿کش کڈان﴾، تہ امس چھہ رُمہ رُمہ تیر قتال یوان ییمہ کنۍ یہ تٔمس مغرور ونان چھیہ ﴿شوبٮس نا!)۔ شٲعر چھہ امہِ پتہ پننس حالس کُن نظر تراوان تہ پننس مہتاب پانس ہلال ونتھ پانس پیٹھ عار محسوس کران ۔ (شاید ذکرِ ہند) شہہ ضایع کرنہ کنۍ پانس غٲفل ونان، تہ محبوبس "چھۅنِرہ کہ پورہ” ناوہ آلو دِوان۔ اتٮن چھہ گُمہ ہژ (مجبور عٲجز) لفظس مقابلہ مغرور، مہتابس سیتۍ ہلال، چھۅنِرس سیتۍ پوٗر۔ سمِ قٲتلس سیتۍ رنجور (بیمار) لفظن ہند ورتاو دلچسپ۔ ظۅن ہیکہِ گٔژھتھ زِ اگر وژنہ کٮن گۅڈنکٮن بندن منز محبوب مرد اوس تیلہ کتہِ آو زلف۔ زلف چھہ ہنگہ کِس مستس تہ توہ کنۍ سٲرۍ سے مستس ونان، زنانہِ ہندس تہ، مردہ سندس تہِ؛ توے چھہ زلف لفظ نعتِ شریفن منز تہِ استعمال گوٚمت۔ جامیؒ سندِ اکہ نعتِ شریفک شعر چھہ:
دو چشم نرگسینش را کہ مازاغ البصر خوانند
دو زلف عنبرینش را کہ والیل اذا یغشیٰ
اتھ وژنس ہنا توجہ سان نظر تراونُک مقصد اوس یہ ہاوُن زِ شعرس یم وصف آسنۍ گژھن تم چھہِ اسہِ انور وارنِس اکۍ سے وژنس منز میلان۔ اتٮ۪ن اکھ کتھ چھیہ خاص پٲٹھۍ نظرِ تل تھاونۍ؛ امہِ قسمکۍ ول چھہِ سٲری جان شٲعرِ ورتاوان۔ ییلہ سٲری شٲعر مثلا زلفن رز یا سرُپھ ونان گژھن یم لفظ چھہِ پرانان، شِٹھان، تہ بے مزہ گژھان۔ انگریزۍ پٲٹھۍ چھہ یمن شٹھےمتٮ۪ن لفظن کلیشے ونان تہ ہشار شٲعر (صرف ہشار شٲعر) چھہ یمو نِشہ لوٚب ہیوان۔ ﴿تہِ کٔرِتھ تہِ چھہ نہ یمو نِشہ اند ہیتھ ژلُن سہل یہ زن اسۍ بتھہِ وچھو﴾۔ انور وار چھہ اتٮن تہِ مرد ننان۔ یتھ وژنس منز یم ناو دِتھ شعری کردارن پننس محبوبس ناد لٲیمتۍ چھہِ، اکھ وُچھۍ تم اسہِ پریتھ بندس منز باقی مصرعن سیتۍ سِپہ بٮ۪ہان۔ بییہ چھہِ تمو منزہ واریاہ نوۍ تہ زودار لفظ تہ ترکیبہ۔ محبوبس ونُن ‘’تن توٚندورہ؛ لٲنۍ قصورہ؛ سازہ سنطورہ؛ ہٹہِ ہوٚنزورہ‘‘؛ امس ونو صاحبِ طرز شٲعر۔
امہ کھۅتہ سرس چھہ یہ زِ امہ وژنک شعری کردار چھہ فراقس منز نالہ ژھٹان پننۍ احساس تتھہ کنہ باوان زِ بوزن وٲلۍ چھہِ امۍ سندٮن احساسن منز امۍ سندِ کھۅتہ ولنہ یوان (اگر تِمن تہِ کُنہ رنگہ عشقچ چھہۍ لجمژ آسہ)۔ مگر توتہِ چھہ یہ کردار وژنہ کہ بندہ پتھ بندہ پننس محبوبس ونان، اگر ژہ درشن دِکھ تہ: "ونہ یو حال”۔اسۍ چھہِ حٲرتن گژھان یوت و نتھ یُس حال امس ونہ نے رودمت چھہ، اما سہ کیا آسہ۔ فنکۍ وۅستہ ونن یم لفظ چھہِ مستزاد، مگر دل چھہ دپان مستزاد گیوو ہریمانہ، مگر یم چھا ہریمانہ، یمے چھہِ اکھتُےمعنی کنۍ سٲرۍسے بٲتس رنگ دِنہ وول انگ۔ ونہ یوحال!
زمرے:تنقید


text:
loup
فرانسیٖسی[اؠڈِٹ]
لَفظہٕ آگُر[اؠڈِٹ]
مَنٛز فرانسیٖسی پؠٹھٕ آمُت :loup (لُہ) < پرٛون فرانسیٖسی leu یا lou < لاطیٖنی lupus (لُپُس) < اَوَلی اِطٲلوی *lukʷos < اَوَلی ہِند یوٗرَپی *wĺ̥kʷos
وۄشژار[اؠڈِٹ]
ناوُت[اؠڈِٹ]
loup ن (جَمَع : loups) [lu]
مَنٛز فرانسیٖسی[اؠڈِٹ]
لَفظہٕ آگُر[اؠڈِٹ]
پرٛون فرانسیٖسی پؠٹھٕ آمُت :leu یا lou < لاطیٖنی lupus (لُپُس) < اَوَلی اِطٲلوی *lukʷos < اَوَلی ہِند یوٗرَپی *wĺ̥kʷos
ناوُت[اؠڈِٹ]
loup ن [lu]
- مَنٛز فرانسیٖسی پؠٹھٕ آمٕتؠ فرانسیٖسی لَفٕظ
- پرٛون فرانسیٖسی پؠٹھٕ آمٕتؠ فرانسیٖسی لَفٕظ
- لاطیٖنی پؠٹھٕ آمٕتؠ فرانسیٖسی لَفٕظ
- اَوَلی اِطٲلوی پؠٹھٕ آمٕتؠ فرانسیٖسی لَفٕظ
- اَوَلی ہِند یوٗرَپی پؠٹھٕ آمٕتؠ فرانسیٖسی لَفٕظ
- فرانسیٖسی عام ناوٕتؠ
- فرانسیٖسی نَر عام ناوٕتؠ
- پرٛون فرانسیٖسی پؠٹھٕ آمٕتؠ مَنٛز فرانسیٖسی لَفٕظ
- لاطیٖنی پؠٹھٕ آمٕتؠ مَنٛز فرانسیٖسی لَفٕظ
- اَوَلی اِطٲلوی پؠٹھٕ آمٕتؠ مَنٛز فرانسیٖسی لَفٕظ
- اَوَلی ہِند یوٗرَپی پؠٹھٕ آمٕتؠ مَنٛز فرانسیٖسی لَفٕظ
- مَنٛز فرانسیٖسی عام ناوٕتؠ
- مَنٛز فرانسیٖسی نَر عام ناوٕتؠ


text:
آزاد نظم گیہ سۅ نظم یتھ منز روایتی فارمہ (غزل، وژن، رباعی، پابند نظم، قصیدہ، بیترِ) نش آزادی آسہِ، وزنچ کانہہ پابند ترتیب آسہِ نہ (کاشرس ارودس منز مانۍ تو کانہہ مخصوص وزن مفرد یا مرکب آسہِ نہ ورتاونہ آمت)، تہ ردیف قافیہ نش تہِ آسہِ آزاد۔ وزنچ پابند ترتیبہِ نش چھہ مطلب یہ زِ فارسی وزن چھہ گنڈتھ رکنی ترتیب تھاوان۔ مربع، مسدس، مثمن بیترِ۔ آزاد نظمہ منز آو اتھ گنڈتھ ترتیبہ برعکس کنہِ بحر ہند اکوے رکن تواتر سان ورتاونہ۔ مثلا کامل سنز "گتکہ باز” نظمہِ منز چھیہ اکی رکنچ گردان اندہ پیٹھہ اندس تام، یمہ سیتۍ امہ نظمہِ ہندِ خاطرہ مطلوب آہنگ پیدہ کرنہ آمت چھہ۔
ترتیب وار وزن ورتاونہ سیتۍ اوس نہ پابند نظمن منز عام بولچالک تہ گفتگوک آہنگ پیدہ گژھان، تہ یپارۍ ٲس یہ وقتچ تہِ ضرورت۔ لہذا آیہ تم رکن زیادہ پہن کاشرِ نظمہِ منز دہراونہ یم سانہ زبانۍ ہندس آہنگس سیتۍ زیادہ واٹھ کھیوان چھہِ۔
نادم تہ راہی چھہِ امی لحاظہ متقارب زیادہ ورتاوان۔ آزاد نظمہِ منز چھہِ زیادہ پہن متقارب تہ رمل بجرن ہندۍ سالم تہ مزاحف رکن ورتاونہ آمتۍ۔ راہی ین تہ نادمن لیچھہ کینہہ نظمہ یمن منز کانہہ عروضی رکن جزوی طور ورتاونہ آو یعنی اتی چھہ کانہہ مصرعہ یا مصرعک کانہہ حصہ پابندی سان اتھ رکنس پیٹھ پکان تہ اتی چھہ نہ۔ اکھ قدم اگر برونہہ پکو یمو عروضی ارکانو نیبر نیرو تہ خالص شہہ کہ تل تراوک آہنگ ورتاوو یہ بنہِ نثری نظم۔ پریتھ زبانۍ چھہ عروضی آہنگ وراے پنن تہِ اکھ آہنگ آسان، میہ باسان کاشر زبانۍ ہند آہنگ چھہ متقاربس نزدیک، لہذا کاشرِ آہنگہ لیکھنہ آمژ نظم آسہِ توتہِ متقاربس سیتۍ رلان۔ متقارب چھہ میون مطلب امچ اکھ مخصوص شکل یعنی فعلن فعلن۔
مرکب وزن مثلا فعولن فعلاتن کہ ورتاوہ سیتۍ چھہ عروضک اکھ مخصوص پیٹرن پیدہ گژھان، لہذا چھیہ نہ امہ قسمکۍ وزن آزاد نظمہ منز ورتاونچ گنجایش۔
پیش چھیہ میانۍ پننۍ اکھ نظم۔ میہ چھیہ نہ کانہہ مخصوص آہنگ ورتاونچ کوشش کرمژ مگر ۔۔۔۔۔:
گُرتہ کُل تہ گُر — منیب الرحمن
پتہ ییلہ کُلہِ پیٹھہ
گُر ووتھ بۅن
بۅنہ کنہِ اوس
اکھ ژرِ بچہ نیتھہ نون لوٹ گلنٲوتھ
اکھ گاڈ زیو مژرٲوتھ
تہ بییہ اکھ بیور گگرس سیتۍ ہینگ ملنٲوتھ
پراران
تمۍ تج دو
تمۍ دوپ پانو ییتہِ چھہ نہ کانہہ سیود
میانی عقلہِ کھستھ گوو کُل
تمہِ پتہ ووتھ کُل گُرِ پیٹھہ بۅن
بۅنہ کنہِ اوس
گُر تس پراران
بییہ اکھ ژرِ بچہ
بییہ اکھ گاڈ
بییہ اکھ بیور
بییہ اکھ گگُر
تہ بییہ اکھ کُل


text:
نذیر آزادن چھیہ رسول میرس پیٹھ بہترین کتاب لیچھمژ۔ کتابہِ منز چھہ تواریخ تہ ادبی رشتہ کنۍ یہ ہاونہ آمت زِ رسول میر اوس کاشرس منز تمی شعریاتک ترجمان یۅس تمہ وقتہ فارسی تہ اردوس منز رایج ٲس۔ یہ چھیہ اہم کتھ۔ دویم اہم کتھ یۅس اتھ کتابہِ منز چھیہ، سۅ چھیہ رسول میر نین واریاہن شعرن ہنز تفہیم فارسی اردو شعریات کہ تصورہ مطابق۔ شعرن متعلق چھہ واریاہ تم نکتہ واضح کرنہ آمتۍ یمن کن نہ عام طور ظۅن گژھان اوس۔
وژنک اکھ بند یتھ متعلق نذیر آزادن غلام محمد شاد روٹمت چھہ، چھہ یتھہ پاٹھۍ:
وچھتون لیوکھ کمۍ اوستاد
ابرو دونوں چشماں دو صاد
لوح جبیں بینی قلم
کن تھاو رۅخ ہاو اے صنم
غلام محمد شاد چھہ امیک گۅڈنیک تہ دویم مصرعہ یتھہ پاٹھۍ دوان
وچھتون سہ کمۍ کور اوستاد
ابرو دو گوں چشماں دو صاد
دوگوں لفظس چھہ شاد معنی دوان : زہ کمٲنۍ
آزاد چھہ لیکھان:”اسۍ کرو فرض ِ کٲنسہِ لسم جو قسمکۍ لغت نگارن آسہِ امیک معنی کمان درج کورمت تو پتہ تہِ چھیہ نہ رسول میرنس شعرس سیتۍ اتھ کانہہ مناسبت۔ دراصل مناسبتس سیتۍ لۅے ُخۅے نہ آسنہ کنۍ چھہ شاد صٲبن ابرو کمان ترکیب نظرِ تل تھٲوتھ گۅڈہ معنی ژھونڈمت تہ پتہ لفظ تھرمت۔”
حقیقت چھیہ یہ زِ غلام محمد شاد چھہ نہ لفظ تھران بلکہ اتھ دوگون لفظس چھہ معنی تھران، خبر تم کتہِ چھہ اونمت یہ دوگون لفظ، شاید کنہِ قلمی نسخہ پیٹھہ۔ نذیر آزاد چھہ یہ مصرعہ یتھہ پاٹھۍ دوان یُس صحیح چھہ
ابرو دو نون چشمان دو صاد
نذیر آزادس ٲس نہ مثال میسر۔ ابرووس چھیہ فارسی روایتس منز نونس سیتۍ تشبیہہ دنہ آمژ۔ یہ چھہ نہ رسول میر سند پنن اختراع۔ شاید آسہِ ہے رسول میرس مولانا سنزِ مثنوی ہند یہ شعر مدنظر:
نون ابرو صاد چشم و جیم گوش
بر نوشتی فتنہء صد عقل و ہوش
اردوس منز تہِ چھہِ یم یتھے پاٹھۍ ورتاونہ آمتۍ۔ مثلا سراج اورنگ آبادی سند یہ شعر
ہیں صاد اس کی آنکھیں اور قد الف کے مانند
ابرو ہے نون نادر گیسو ہے لام گویا
مولانا چھہ یہ شعر اکس مناجاتس منز پیش کران، یمہ تعلقہ رسول میر سندِ بندکہ گۅڈنکہِ مصرعک تہِ جواز پیدہ گژھان چھہ۔ رسول میر چھہ اتھ وژنس منز معشوق سندۍ تعریف کران تہ اتھ بندس منز معشوق سند ۍ کنۍ خدایس تعریف تہ خدایہ سندۍ کنۍ معشوقس تعریف۔ امہ چی ریفرنس چھہ اوستاد لفظ، مگر ٹینگ سندس متنس منز چھہ گۅڈنیک مصرعہ عجیب گرامر پیش کران، شاد سند دیتمت مصرعہ چھہ شاید زیادہ موزون۔
ٹینگ چھہ یہ مصرعہ پننس کلیاتس منز دۅن جاین دوان۔ پننس تبصرس منز تہ متنس منز۔ مگر دۅشونی جاین چھہ "دو نون” بدلہ "دونوں” دوان یُس زن غلط۔ چھہ۔ دراصل چھہ ٹینگ مچھہِ پیٹھ مچھ ماران۔ تمۍ یتھ نسخس پیٹھ یہ وچھہ تتہِ تہِ چھہ یہ "دونوں” دتھ، "دو” پتہ لفظہ ژھینچ جاے تراونہ ورٲے "نوں” یمیک مطلب "دۅشوے” چھہ۔ نذیر آزاد چھہ بلۍ ونان زِ ٹینگ سندس متنس منز چھہ مناسبتک خیال نظرِ گژھان۔ اگر ٹینگن یہ صحیح لیوکھمت آسہِ ہے (نونس چھہِ نہ فارسی یا اردو یا کاشرس منز "نوں” ونان، بییہ چھیہ دو تہ نون لفظن درمیان لفظہ جاے ضروری)، شاد کیازِ لگہِ ہے "دونوں” لفظک بیہ محل تہ بیہ مطلب ورتاو وچھتھ اتہِ نس کانہہ مطلب وول لفظ ژھانڈنہِ۔ افسوس چھہ زِ تس آو نہ صحیح تہ برونہہ کنیک لفظ ٲستھ تہِ "نون” اتھہِ۔
امہ اکہِ بندہ علاوہ چھیہ نہ ٹینگ تہ شاد سندس متنس منز کانہہ فرق۔ البتہ چھہ اکھ مصرعہ ٹینگ غلط دوان
موسیقار زن ونہِ زار
شاد سند مصرعہ چھہ صحیح باسان۔
سازندر زن وایہِ تار
رسول میرن چھہِ کینژن شعرن منز معشوق سندِ ظاہری حسنہ کین تعریفن منز فارسی شعری روایت چہ دیکھا دیکھی منز حروف تہجی ورتاوۍ متی یتھہ پاٹھۍ اسۍ پیٹھمس بندس منز وچھان چھہِ۔ نذیر آزاد چھہ ٹینگس تھر کھٲلتھ ونان "میرن (کور) پزۍ پاٹھۍ بقول محمد یوسف ٹینگ یہ (عربی/فارسی/اردو) رسم خط مستحکم تہ قلعہ بند۔”
ٹینگس چھیہ یتھنے چیزن ہنز تلاش آسان۔ سہ چھہ امہ قسمہ کیو بیانو سیتۍ پننہِ تنقیدچ آرایش کران۔ ونان چھہ "شعر کہ تخلیقی استعمالہ سیتۍ (بنوو رسول میرن) عربی، فارسی رسم الخط تہ خاص کر تمیک نستعلیق طرز کاشرِ زبانۍ ہنز تہذیبی وراثت۔” ٹینگس چھہ یتھنے غیر ادبی معیارن مدنظر شاعرن تھر کھالنس مزہ یوان۔
سوال چھہ یہ زِ کیا رسول میرس برونہہ اوس نا حروف تہجی کٲنسہِ شعرن منز ورتوومت؟
محمود گامی تس برونہہ ونان:
الف قد میون سپد دال
رسول میرس برونہہ ینہ وول سۅچھ کرال چھہ حروف تہجی ین پیٹھ اکھ پورہ وژن ونان، یمیک اکھ بند مثالہ پاٹھۍ پیش چھہ:
خ خودی نشہِ یُس نہ پیوے
د دنیا گوس نالۍ
ذ ذلتس منز سہ پیووے
بوز عربی روویے
رسول میر اوس اکہِ شعری روایتچ تقلید کران یتھ منز حروف تہجی سیتۍ معشوق سندس حسنس تعریف کرنہ ٲسۍ یوان، نستعلیق کتہِ آو اتھ منز؟ میم دہان ما چھہ نستعلیق میم، بلکہ چھہ یہ نسخ میم یعنی عربی زبانۍ ہند میم ییتہ پیٹھہ یہ حروف تہجی ورتاونچ روایت فارسی یس منز آمژ چھہ۔ رسول میر سنزِ شاعری منز یۅس شوخی یا خوش مزاجی (playfulness) چھیہ تمہ کنۍ آو یہ استعمال تس زیادہ بکار۔ رسول میرس برونہہ چھہ حروف تہجی یک ذکر شیخ العالم کران:
کل علم چھے الف لام میم شین
تیلہِ کونہ دمو اسۍ کاشرِ زبانۍ منز عربی فارسی خط مستحکم کرنک اعزاز شیخ العالمس؟
حروف تہجی فارسی شعرچہ روایژ ہندس تقلیدس منز ورتاونس تہ کاشرِ زبانۍ منز یہ نستعلیق خط مستحکم کرنس کس تعلق چھہ؟ سہ کمۍ تہ کر کور کاشرِ کہ خاطرہ کانہہ تہِ رسم خط مستحکم؟ یہ رسم خط اوس کشیرِ منز فارسی یس ستیۍ آمت تہ فارسی لیکھنہ خاطرے اوس ورتاونہ یوان، کاشرۍ قلمی نسخہ تہِ اگر اتھ منز لیکھنہ آے تم آیہ نہ رسول میر سندیو یمو شعرو کنۍ لیکھنہ۔ فارسی کنۍ اوس یہ خط رسول میرس برونہہ کشیر ہندس تہذیبی وراثتس منز شامل سپدمت۔


text:
1961 ٹھس دوران وننہ آمژن دۅن نظمن ہند مطالعہ چھہ سیٹھا دلچسپ۔ اکھ کامل سنز “نیتھہ ننۍ معنی” تہ بیاکھ راہی سنز “ریہہ تہ رقص”۔ مگر میہ چھہ نہ ییتہِ نس تحسین تہ تنقید کہ لحاظہ یہند تقابلی مطالعہ مقصد۔
دوشوے نظمہ چھیہ یمن شاعرن ہنزہ اہم نظمہ، خاص کر تمہ زمانہ چہ۔ دۅشوے نظمہ چھیہ اکۍ سے وزنس منز لیکھنہ آمژہ، کاملنۍ اختصارہ سان تہ راہینۍ زیچھر دِتھ۔ دوشوےنظمہ چھیہ غزلکۍ پاٹھۍ خودمختار شعرن پیٹھ مبنی، کاملنۍ زیادہ تہ راہی ینۍ کم۔ دۅشونی نظمن منز چھیہ کتھ لگ بھگ تہ جزوی طور ہشی وننہ آمژ، کاملنۍ طنزچ ژھاے ہیتھ، اشاراتی تہ رمزیہ اندازس منز تہ راہی سنز کتھ سیدِ سیود تہ بیانہ اندازس منز۔
وٲنسن پیٹھ کمۍ دوریر یوژھ
تمہ پژِ ما سنسارس زایہ
(کامل)
فرصت کم تے ہاوس کیتۍ
پرارُن گوو بلۍ ژاپن گار
(راہی)
یم ہشر چھہِ دلچسپ:
زلفن چانین ہند گون سایہ (کامل)
چانین زلفن مشکنۍ دار (راہی)
کمۍ دوپ ییتہ چھیہ نہ آدمۍ بوے
یم کیا ، ادہ چھا ساریۍ ژھایہ (کامل)
عرشس پیمژ آدمۍ ژھاے
فرشکۍ سجدے وارفتار (راہی)
کامل سنز نظم چھیہ گلریز رسالہ کس فروری 1961 شمارس منز چھپان تہ راہی سنز نظم چھیہ مارچ 1961 شمارس منز چھپان۔ دوشوے نظمہ چھیہ سیٹھا معمولی تبدیلی کرنہ پتہ یمن شاعرن ہنزن شعرہ سۅمبرنن منز شامل۔ کاملنۍ "لوہ تہ پروہ” (1966) تہ راہی سنز "سیاہ رودہ جرین منز” (1997)۔ راہی چھہ کتابہ منز اتھ نظمہ تلہ کنہِ اکتوبر 1960 تاریخ دوان۔ (میانہ خیالہ چھہ نادم تہ راہی سنزن کتابن منز واریاہن چیزن غلط تاریخ دتھ۔) اگر یہ نظم اکتوبر 1960 منز وننہ ٲس آمژ، راہی ما دیہ ہے تیلہِ گلریز کہ فروری 1961 شمارہ خاطرہ شرین ہند خاطرہ "نقلہ ژور” ہش بے معنی نظم یا نومبر 1960 کہ شمارہ خاطرہ امہ اہم نظمہِ بدلہ پننۍ اکھ روایتی غزل یمیک مطلع چھہ:
دلہ میانہِ بیہ سۅکھ روز مگر کرۍ ز نہ تنگ دل
شمعو ژیہ ہری سوز اگر شولہِ یہ محفل
اتھ غزلس چھہ راہی پننہِ کتابہِ منز تلہ کنہِ تاریخ جنوری 1960 لیکھان یعنی سہ چھہ تمۍ سندِ مطابق اکتوبر 1960 منز وننہ آمژ "ریہہ تہ رقص” ہش بہترین نظم اوک پاسے تھٲوتھ نو ریتھ پرانۍ غزل چھپنہ خاطرہ دوان۔ یاتہ چھہ نہ راہی یس پننہِ نظمہِ ہنز اہمیت معلوم ٲسمژ نتہ چھہ سہ اتھ کھٹتھ تھاون ضروری زانان اوسمت۔ پیٹھمہِ غزلک اکھ دلچسپ طنزیہ شعر چھہ:
امہ سیتۍ اگر دور دلن سپدِ کدورت
مۅلوُن چھہ نہ شعرس تیلہِ گۅنمات چھہ کامل
یہ شعر چھہ راہی "سیاہ رودہ جرین منز” کتابہِ منز غزل شامل کرنہ وزِ ترٲوتھ ژھنان۔ کاملن کر چھیہ پننی نظم ونی مژ تہ چھیہ نہ پتاہ۔ مگر سہ چھہ یہ نظم "کاشر بزم” چہ فروری 1961 چہ میٹنگہِ منز پران۔ راہی تہِ اوس اتھ میٹنگہِ منز شامل۔ تمۍ پور نہ اتھ منز کانہہ چیز۔ امہ برونہہ چھیہ امہ بزمہِ ہنز میٹنگ جنوری 1961 منز گژھان یتھ منز راہی "فتح” تہ "معافی نامہ” پران چھہ۔ کامل سنزِ "نیتھہ ننۍ معنی” نظمہِ متعلق چھہ اختر محی الدین میٹنگہِ منز ونان زِ "اسہِ سارنے اوس یہ خیال رٔٹتھ زِ برونٹھ کن چھا لیکھنچ کانہہ وتھا کنہ نہ۔ اسہِ یا اوس شعرن ابہام گژھان نتہ ٲسۍ رومانیتس کن دوران۔ یہ نظم چھیہ رمز پیش کٔرتھ اکھ صحت مند وتھ ہاوان۔” راہی چھہ اتھ "نفیس نظم” ونان تہ مقبول (بقول مظفر عازم شاید مقبول حسین جرنلسٹ یس "مزدور” اخبار کڈان اوس) "یہ نظم چھیہ تمہِ اکہِ نوِ ترایہ ہند دسلابہ کران یتھ اشاریت ونان چھہِ۔” گویا راہی سنزِ "ریہہ تہ رقص” نظمہ ہند چھہ نہ کٲنسہِ پے پتاہ اوسمت۔ مگر راہی سنز نظم چھیہ رہہِ (10) ریتہ پتہ یکدم گلریز کس مارچ 1961 منز ننۍ نیران۔
رفیق راز چھہ میٲنس بلاگس (ونان کیہہ تام) پیٹھ اکس پوسٹس پیٹھ کمینٹ کران ونان "کاشرس منز اوس اکھ وبا پھٲلیومت۔ کانہہ اوس لیکھان کنہِ بحرس منز غزل تہ سیتی اوس دعوی کران زِ یہ بحر اون میۍ کاشرس منز۔ میہ لیوکھ 1975 منز اکھ غزل۔ (بہ چھس کنے تہ وسکھنا میہ نش خدایہ نیصف رآژ) بہ اوسس امہ وزِ یونورسٹی منز ایم اے کران۔ راہین بوز یہ غزل۔ واریاہو بوز یہ غزل۔ یہ غزل گیہ سیٹھا مقبول۔ میہ تہِ کور دعوی زِ ہتہ سا ببا یہ بحر اونوہ میہ گوڈنچہ لٹہِ کاشرس منز۔ کینژِ وہرۍ چھپیہ راہی صٲبنۍ غزل ( زہر ٲخر، شہر ٲخر) اتھۍ بحرس منز۔ غزل آیہ میانہِ غزلہ پتہ دۅیہ ترییہ وہرۍ لیکھنہ مگر تاریخ تروونس 1975 یعنی سے سنہ یتھ منز میہ پننۍ غزل لیچھمژ ٲس۔”
غلام نبی فراق چھہ "کاشر بزم” چہ جنوری 1961 چہ میٹنگہِ منز پننۍ نظم "بلبلس کن” پران یۅس اتھۍ ریتس منز وننہ ٲس آمژ (بحوال "صدا تہ سمندر”)، راہی چھہ پننہِ زہ نظمہ "فتح” تہ "معافی نامہ” پران، مگر ییلہ یمو منزہ دویم نظم چھپان چھیہ تاریخ چھہ اپریل 1958 دوان (بحوالہ "سیاہ رودہ جرین منز”)۔ تریہ وری پرون کلام۔
ممکن چھہ راہی سندۍ پننین نظمن تہ غزلن تلہ کنہِ دنہ آمتۍ تاریخ آسن صحیح۔ مگر واریاہن جاین چھہ شک جاے رٹان خاص کر ییلہ سہ رسالن منز کلام چھپاونہ خاطرہ سوزان چھہ تہ تمن تلہ کنہِ داہ داہ وری پرون تاریخ دوان چھہ۔ ممکن چھہ راہی آسہِ ہے نہ کنہِ وجہ کنۍ تازہ کلام نون کڈن یژھان یا کلام آسہِ ہے یوتاہ زیادہ زِ نوس آسہِ ہے ژیرۍ وٲرۍ یوان۔ نتہ آسہِ ہے مۅل ہرراونہ خاطرہ پتھ پتھ تھاوان۔ تحقیقچ شروعات چھیہ شکہ سیتۍ سپدان۔ وۅمید چھیہ کاشرِ شاعری ہندس تواریخس سیتۍ دلچسپی تھاون والۍ دوست کرن یمن معاملن کن غور۔ شفیع شوق سند "کاشرِ ادبک تواریخ” یودوے سیٹھا اہم کٲم چھیہ تہ سیٹھا فایدہ مند کٲم چھیہ، خاص کر طالب علمن ہندِ خاطرہ، سۅ چھیہ نہ یتھین معاملن واش کڈان یعنی تتھ منز چھہ تحقیق کم تہ تنقیدی تبصرہ زیادہ۔ کانہہ ونہِ یمن فروعی معاملن سنن گوو وقت راوراون مگر کنہِ تہ ادبک تواریخ چھہ نہ یمن معاملن کن توجہ کرنہ ورٲے مکمل۔ از چھہِ نہ اسۍ پننین پرانین شاعرن متعلق اپزو کتھو ورٲے کہنی زانان۔ حبہ خاتون چھیہ ارنہِ مال بنان تہ ارنہِ مال حبہ خاتون۔ ادبی تواریخ لیکھن وول اوس نہ کانہہ، ادبی تواریخ لیکھن وول چھہ نہ از تہِ کانہہ۔ مرغوب بانہالی چھہ اکس مضمونس منز کامل سنزِ "قصیدہ” نظمہِ کتابہِ اندر تلہ کنہِ دنہ آمتس 1970 تاریخس پیٹھ شک کٔرتھ لیکھان زِ "اتھ بعد زمانی پھیرس ہیکن پگہکۍ محقق پانے سام ہیتھ” حالانکہ یہ نظم چھیہ تمن برونہہ کنہِ نیب اکتوبر 1970 کس شمارس منز سرس چھپیمژ۔ "قصیدہ” ما اوس اکھ بیاکھ غزل یہ روزِ ہے نہ یاد۔ یتھ ادبی کمیونٹی یوتاہ مشرفہ آسہِ تہ ییژاہ لاتعلقی آسہِ، تتھ منز چھیہ ادبی مورخ سنز ضرورت زیادہ۔ کامل چھہ "یم میانۍ سخن” کتابہِ ہندس سرنامس منز لیکھان زِ "بٲتن الگ الگ تاریخ آسن چھہ نہ ضروری تکیازِ شاعری چھیہ نہ تٲریخواری مطٲبق مۅلون سپدان۔ وۅنۍ گوو فروعی معاملہ ونۍ راونس چھہِ کم کاسہِ مدد کران۔” کامل سنز کتھ چھیہ صحیح مگر حقیقت چھیہ یہ زِ یم فروعی معاملہ تہِ چھہِ اہم آسان۔


text:
unu
اَرومٲنؠ[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
unu
- اَکھ۔
ایسپیرانتو[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
unu [ˈunu]
- اَکھ۔
آستوٗری[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
unu
- اَکھ۔
بیٛاکھ صوٗرَتھ[اؠڈِٹ]
روٗمٲنؠ[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
unu [ˈunu]
- اَکھ۔
صِقِلی[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
unu
- اَکھ۔
کارسیٖکی[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :unus < پرٛون لاطیٖنی oinos < اَوَلی اِطٲلوی *oinos < اَوَلی ہِند یوٗرَپی *óynos۔
گرَٛنٛد[اؠڈِٹ]
unu [ˈunu]
- اَکھ۔
- لاطیٖنی پؠٹھٕ آمٕتؠ اَرومٲنؠ لَفٕظ
- پرٛون لاطیٖنی پؠٹھٕ آمٕتؠ اَرومٲنؠ لَفٕظ
- اَوَلی اِطٲلوی پؠٹھٕ آمٕتؠ اَرومٲنؠ لَفٕظ
- اَوَلی ہِند یوٗرَپی پؠٹھٕ آمٕتؠ اَرومٲنؠ لَفٕظ
- اَرومٲنؠ آنکونہٕ گرَٛنٛد
- لاطیٖنی پؠٹھٕ آمٕتؠ ایسپیرانتو لَفٕظ
- پرٛون لاطیٖنی پؠٹھٕ آمٕتؠ ایسپیرانتو لَفٕظ
- اَوَلی اِطٲلوی پؠٹھٕ آمٕتؠ ایسپیرانتو لَفٕظ
- اَوَلی ہِند یوٗرَپی پؠٹھٕ آمٕتؠ ایسپیرانتو لَفٕظ
- ایسپیرانتو آنکونہٕ گرَٛنٛد
- لاطیٖنی پؠٹھٕ آمٕتؠ آستوٗری لَفٕظ
- پرٛون لاطیٖنی پؠٹھٕ آمٕتؠ آستوٗری لَفٕظ
- اَوَلی اِطٲلوی پؠٹھٕ آمٕتؠ آستوٗری لَفٕظ
- اَوَلی ہِند یوٗرَپی پؠٹھٕ آمٕتؠ آستوٗری لَفٕظ
- آستوٗری آنکونہٕ گرَٛنٛد
- لاطیٖنی پؠٹھٕ آمٕتؠ روٗمٲنؠ لَفٕظ
- پرٛون لاطیٖنی پؠٹھٕ آمٕتؠ روٗمٲنؠ لَفٕظ
- اَوَلی اِطٲلوی پؠٹھٕ آمٕتؠ روٗمٲنؠ لَفٕظ
- اَوَلی ہِند یوٗرَپی پؠٹھٕ آمٕتؠ روٗمٲنؠ لَفٕظ
- روٗمٲنؠ آنکونہٕ گرَٛنٛد
- لاطیٖنی پؠٹھٕ آمٕتؠ صِقِلی لَفٕظ
- پرٛون لاطیٖنی پؠٹھٕ آمٕتؠ صِقِلی لَفٕظ
- اَوَلی اِطٲلوی پؠٹھٕ آمٕتؠ صِقِلی لَفٕظ
- اَوَلی ہِند یوٗرَپی پؠٹھٕ آمٕتؠ صِقِلی لَفٕظ
- صِقِلی آنکونہٕ گرَٛنٛد
- لاطیٖنی پؠٹھٕ آمٕتؠ کارسیٖکی لَفٕظ
- پرٛون لاطیٖنی پؠٹھٕ آمٕتؠ کارسیٖکی لَفٕظ
- اَوَلی اِطٲلوی پؠٹھٕ آمٕتؠ کارسیٖکی لَفٕظ
- اَوَلی ہِند یوٗرَپی پؠٹھٕ آمٕتؠ کارسیٖکی لَفٕظ
- کارسیٖکی آنکونہٕ گرَٛنٛد


text:
انتخاب: منیب الرحمن
ماخذ: صوفی شاعر مرتب امین کامل، صوفی شاعر مرتب موتی لال ساقی
میہ چھیہ شمس فقیرنہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس ہُریر کران۔ انشااللہ ییہ ریتس کھنڈس تام سورے انتخاب پیش کرنہ۔ سیتی ییس لفظن ہند معنی تہ تمن ہند پھور تہِ دنہ۔ امہ علاوہ ییہ سورے انتخاب پیش کرنہ پتہ، کلامک جایزہ ہینہ۔ یتین یتین ضروری آسہِ کلامس ییہ تصحیح تہِ کرنہ۔
کلامک پروف چھہ نہ ونہ پرنہ آمت۔
1
شنیا گژھۍ تھے اوس میون اولے
شنیا گژھۍ تھے اوس میون اولے
امۍ عشقہ نارن زولو یے
گنرس تروونم رۅنہِ منزولے
شرۅنۍ شرۅنۍ بوزان ژاس
کلیتہ نش میہ گلزار چھووم
ہوونم گل شفتو لو یے
ہاتفین ساعتہ اکہ آلو دیتنم
ہیو٘تنم کرن اخلاص
حضرت ہٲدین ٲدی دو٘پنم
دنیا چھہ کاوہ یینہِ وولویے
واوس سیتین ملون تھٲونم
ہوونم عام کہو خاص
کوہ تہ بال ڈینٹھم نارہ سیتۍ دزان
آب میہ درینٹھۍ آم کولویے
زال میہ درینٹھۍ آم سبز درمنا
تتھۍ یارہ ولنے آس
کا گو٘و شیچھ ہیتھ تس راتہ مۅغلس
زالس لو٘گے سۅکھہ سووویے
مۅکھہ ہے ڈیشکھ تہ کتھا بوزکھ
وتھا چھیہ تور نمناس
بوز راتہ مۅغلن کلہ ژھن بۅن کن
پننے روو آسونویے
کاو آو شیچھ ہیتھ تس رازہ ہونزس
کوتاہ تُلن کہۍ کاس
زالس لگتھ بہ حیرتس پیوسے
غیرتس اوسس گاٹولویے
سیرت ترٲوتھ صورتس موزم
دولتس چھہ سپدان ڈاس
تھزرے تھزرے رازاہ اوسس
ازلن دیتنم دولویے
کزلۍ سۅرما چشمن لوگنم
دشمن گوم لتہ داس
تھزرے پیٹھن نظراہ ترٲوم
رووم اکھ مۅختہ پھولویے
سۅختہ یارۍ کو٘رنم اتھ مۅختہ ہارس
نارس کو٘رم اتھہ واس
بادہ فروشن وعدا دیتنم
سادہ ینہ لاگکھ گرہ وولیے
پر تہ پان یو٘دوے ہہے زانکھ
خرچکھ لچھہِ بدۍ ساس
اتھ جایہ وٲتھ ستھ ناگ ڈینٹھم
پتھ ناگ چھے آبہ چھولویے
ژندن ونہ سے چھہ حضرت ادریس
پیوند کراں الیاس
زول میہ دژاو سمندرس
مۅختہ ہار بو٘ٹھ میہ کھولویے
حضرت خضرن امہِ شایہ دو٘پنم
سپدکھ او٘ن مہ واس
شمس فقیرو بنن تہ گدرن
زانہِ سے یمۍ یہ ژولویے
نٔوس تہ پرٲنس قدر زانے
معنی خرقہ پولاس
__
2
غزل
میہ وچھ ہر شایہ سہ یار چھہ نو کانہہ موے تہِ خالی
ونے بہ سیر اسرار ینو آسکھ وبالی
دما اکھ میہ گیم کل میہ بوزم دلہ کین پردن تل
چھہ ساز وناز افضل چھیہ زیرس یم تہ چالی
ژہ لاے منز وحدتس تھاہ گژھی معلوم شہنشاہ
رندے چھکھ زندہ مر با گنداں گژھ خۅردہ سالی
سدر چھے سنہِ کھۅتہ سو٘ن محیط کوہ زانہِ کانہہ او٘ن
سہل چھا معنہ بوزن تہِ بوزن گاٹالی
فنا جامے ژٹتھ تراو أژھ منز دیدنے راو
گژھی معلوم پنن ناو بمع پیمانہ خالی
سجودس منز میہ ڈیونٹھم وجود شہود گو٘و گم
یہ سر موجود روردم چھنا تتھ جامہ نالی
ونے کیا بہ امیک سود مٔرتھ عاشق زندے رود
ژہ کر شمسو یہ کتھ بود چھکھے آمت سوالی


text:
راتھ و ٲژ آفس منیجر اکھ پیکٹ ہیتھ یُس مظفر عازم صٲبن سوزمت اوس۔ پیکٹ وچھتھے تۆر میہ فکرِ زِ اتھ منز آسہِ نگہت صاحبہ سنز کتاب۔ بظاہر ٲس یہ سرپرایز تکیازِ عازم صٲبن ٲس نہ اتھ متعلق کانہہ مسیج سوزمژ مگر تاڑنے والے قیامت کی نظر رکھتے ہیں۔ پیکٹ کھولتھ گۆو کتابہِ ہند سرورق تہ امچ کتابت تہ طباعت وچھتھ دل خۅش۔ انسان دپان یُتھ کور چھہ تژھے گٔژھ کتابہِ اندر شاعری تہِ آسنۍ۔ امہِ کتابہِ ہندین کورن درمیان کژھ شاعری چھیہ، سۅ سرپرایز تہِ میج نہ کینہہ تکیازِ یہ کتاب واتنہ برونہہ ٲس نگہت صاحبہ سنز شاعری میہ عازم صٲبنی وساطتہ پرمژ۔ گویا سرپرایز دارد ولی ہیچ سرپرایز دارد۔ (یہ گۆو میون ٹنگہ فارسی)۔
کانہہ تہِ شاعری چھیہ میہ دۅن سطحن پیٹھ متاثر کران۔ اکھ امچ فارم تہ بیاکھ امیک نفس مضمون یعنی امیک باطن۔ واریاہ دپان یم ہیکوکھ نہ الگ کڈتھ مگر میہ نہ بیہان! فارم چاہے غزل آسہِ یا نظم یا بییہ کانہہ بلاے یا صرف ظاہری لفظہ ورتاو، سۅ کمہِ خوبصورتی، ٹکنیک، ذہانت تہ مہارت سان چھیہ شاعرن ورتٲومژ، سہ چیز چھہ گۅڈنیتھے میہ متاثر کران، حالانکہ اکثر چھیہ اتھ متعلق مایوسی گژھان۔ یہ چھہ شاعری ہند گۅڈنیک شرط زِ زبان تہ فارم ورتاونک گژھہِ سلیقہ آسُن۔ یہ چھہ نہ کم کینہہ زِ نگہت صاحبہ چھہ امیک سلیقہ حاصل سپدمت۔ اگر یہ سلیقہ آسہِ، واریاہ پرن والۍ گژھن امہِ کس باطنس متعلق خۅش فہمی منز، تکیاز باطن زانُن چھہ ہنا مشکل۔ اتھ متعلق ہیکن مختلف رایہ یا پرنیہ ممکن ٲستھ، یمہ کنۍ واریاہ پرن والۍ فارم ورتاونہ کِس سلیقسے شاعری تہ سورُے کینہہ مانان چھہِ۔ مگر میہ گژھہِ سرپرایز شاعری ہندس نفس مضمونس منز تہِ میلنۍ۔ نگہت صاحبہ سنزِ شاعری ہندس نفس مضمونس منز چھا کانہہ سرپرایز، تام تھاوۍ تون سۅ کتھ اتی۔
بہ کرہ نہ شک (کیازِ نہ تہِ ونہ بہ سیتی) مگر میہ بوز زِ کینہہ شخص چھہِ ونان نگہت صاحبہ چھہ کانژھا شاعری لیکھتھ دوان۔ پریتھ زنانہ شاعرس متعلق چھہ سٲنس سماجس منز گۅڈنی یۅہے خیال ذہنس منز یوان (حالانکہ کُنہِ ساعتہ چھیہ جان کم عمر مرد شاعرن متعلق تہِ یژھہ افواہ پھیلان)۔ اتھ متعلق چھہ شفیع شوق صٲبن ونُن زِ یہ شاعری لیکھتھ دنہ وٲلس گٔژھ گۅڈہ پانس یژھ شاعری تگنۍ۔ میہ چھہ نہ نگہت نہ شاعری متعلق کانہہ شک تکیازِ سانہِ شاعری ہند ابتدا چھہ زنانہ شاعر سندی دسۍ، سُہ تہِ تفکر دار شاعری۔ سانہِ شاعری ہند احساسی جوش تہِ چھہ زنانہ شاعر سندی بدولت یُس مہجورس تام ژھٹھ کٔڈتھ گۆو۔ نہ صرف ناودار شاعر بلکہ سانۍ زیادہ تر شاعری یعنی لکہ بٲتھ چھہِ تمام تر گمنام زنانہ شاعرن ہندی پروردہ۔ سانہِ شاعری ہنز آوازے چھیہ نسوانی روزمژ۔ کانسہ نسیم شفایی، رخسانہ جبین یا نگہت صاحبہ سند شاعر آسُن چھہ نہ تعجب بلکہ چھہ تعجب یہ زِ یہ کم تعداد کیازِ؟ امیک وجہ واتناوِ اسہِ نگہت صاحبہ سنزِ شاعری ہند نفس مضمونس کُن:
دم پھٹۍ کٔرس بہ وقتن
کم نغمہ ژورِ تھٲوم
میہ باسان نفس مضمونچ باقی سرپرایز تھاوون پرن والین کژ۔


text:
أبو عبد الرحمن الخليل بن أحمد الفراهيدي
718-786
"(پرانین) تواریخ (نویسن) تہ علم لغات (کین عالمن) چھہ بہت اوسمت زِ خلیلس برونہہ چھیہ نا کٲنسی عدبی شاعری ہندس وزنس متعلق کُنہِ قسمہ کین قاعدن ہنز کانہہ زان ٲسمژ تہ نہ چھہ خلیلس برونٹھہ کنہِ امہ نوعیژ ہند بییہ کُنہِ زبانۍ ہند کانہہ رہنما نمونہ اوسمت، تہ توے کنۍ چھہ تسندِ دسۍ عروض اختراع سپدنک واقعہ یہ دپۍ زِ تہِ الہامک نتیجہ گنزرنہ آمت” رحمن راہی، کاشرِ شاعری تہ وزنک صورت حال (ص 13)
خلیلن کتھہ پاٹھۍ کور علم عروض "ایجاد”؟ تتھ متعلق چھیہ واریاہ کہانی۔ مثلا اکھ یہ زِ اکہ ساتہ ییلہ خلیل بصرہ شہرچ کوچہ گردی کران اوس ،امس گوو اتہِ ٹھانٹھرۍ ٹاسن ہند آہنگ کنن تہ یکدم پیوو امۍ سندس ذہنس منز عربی شاعری ہندِ آہنگک اصول تھنہ۔ دپان خلیل گوو فورا گرہ تہ ریتس کھنڈس ژاو چلس، تورہ ییلہ واپس دراو، عروضک نظریہ اوس مکمل سپدمت۔ تمۍ ٲس تمام عربی شاعری ہنز تقطیع کرتھ امکۍ تمام آہنگ بدِ کڈۍ متۍ۔ یہ یا خلیل نس اتھ "ایجادس” سیتۍ منسوب یژھہ باقی کہانی چھیہ صرف داستانہ مگر یمن منز چھہِ سیٹھا اہم تہ دلچسپ نکتہ تہِ پوشیدہ۔ مثلا یہ اہم کتھ زِ خلیلن عروضی نظریہ چھہ تجرباتی فکرِ تہ تکنیکہِ ہند نتیجہ۔ نیوٹن تہ تسندِ ژونٹچ داستان تہِ چھیہ یتھے نکتہ پیش کران۔ امی لحاظہ چھہ اتھ علمس اختراع وننہ آمت۔
خلیل نہِ امہ کہانی ہندۍ الگ الگ روپ چھہِ ابن خلقان سنزِ وفیات الاعیان (جلد2 ص 242)، یاقوت الحمادی سنز معجم الادباء(جلد 4 ص182)، ابن المعتز سنزِ طبقات الشعرا ء (ص96-95)۔ المرزبانی سنز نورالقبس (ص85)، تہ ابن الانباری سنزِ نزہۃ الالباء (ص 47-46) کتابن منز درج۔ پیتھاگورسس متعلق تہِ چھیہ ٹھانٹھرۍ کہانی مشہور زِ ٹھانٹھرۍ ٹاس بوزتھ کور تمۍ موسیقی ہندین وقفن ہند نظریہ تخلیق۔ (وچھو B. Farrington سنز کتاب Greek Science, Its Meaning for Us, 1961, p.50)۔
یہ کہانی خلیل نس عروضس پیٹھ تہِ لاگو کرنہ سیتۍ چھیہ یتھ نکتس تایید سپدان زِ امہ عروضچ ابتدا ٲس پیتھاگورس سندِ نظریکۍ پاٹھۍ تجرباتی ۔ سنسکرت عروض کس ایجادس متعلق تہِ چھیہ یتھے پاٹھۍ واریاہ کہانی موجود۔ اکیک ذکر چھہ بیرونی تہِ کران۔
پرٲنس دنیاہس منز اوس سارۍ سے علمس الہام وننہ یوان۔ شاعری تہِ ٲس الہامے ماننہ یوان۔ اتھ اعتقادس پتہ کنہِ اوس یہ مذہبی خیال زِ انسان سند سورے علم چھہ خدایہ سندِ طرفہ تسنزن ضرورتن مدنظر رژھ رژھ ودیعت سپدان۔ انسانہ سند علم چھہ امہِ نظریہ کنۍ وحی الاہی یک نتیجہ۔ اگر الہام ازۍ کس محدود معنیس منز نمون نہ، تیلہِ چھیہ نہ یہ کانہہ اسنۍ لایق یا تعجب کھینۍ لایق کتھ اگر عالمو خلیل سندس عروضس الہام وونمت اوس۔


text:
تحریر: صوفی شوکت نیب رسالہ گو ۵۳ وہُر، یعنی تنہ اوسس بہ زینے … واریاہو چیزو علاوہ چھہ امین کامل صابن کاشرس ادبس یہ تہِ اکھ تیتھ دیت یس نہ مشراونہ ہیکہِ […]
مہجور تہ آزاد سندی زہ لولہ نغمہ
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی مہجور تہ آزاد سندی زہ لولہ نغمہ: اکھ تقابلی تجزیہ مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن […]
غلام رسول قاڑو — گمنام صوفی شاعر
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
اصطلاح کیا گۆو؟
ساحل عباس میر ’’اصطلاح‘‘ لفظک لغوی معنی چھ باہم صلح کرن۔ بعضے چھ یہِ پانہ وانۍ متفق سپدنکِس مجازی معنی یس منز استعمال کرنہ یِوان۔ وۅنۍ گۆو علمی ورتاوس منز چھ اصطلاح […]
ہری کرشن کول تہ اختر محی الدین سندین دۅن افسانن ہند تقابلی مطالعہ
سجاد احمد گنائی کاشرِ افسانہ کِس تواریخس منز چھہِ اختر محی الدین تہ ہری کرشن کول تِم زہ ناو یمو کاشرِ زبانۍ منز افسانہ صنف سنجیدگی سان ورتٲو تہ کاشرس افسانوی سفرس […]
راہی سنزِ’دَہہِ وہرۍ‘ نظمہِ ہنز سام
سجاد امین ملک ’’دہہِ وہرۍ‘‘ نظم چھیہ شاعرانہ تخیلچ اکھ رٔژ مثال۔ نظمہِ منز چھہ باونہ آمت زِ اکھ شعری کردار کِتھہ پاٹھۍ چھہ بے خیالی منزاکِس تتھِس یارہ بلس پیٹھ واتان […]
دیناناتھ نادم–اکھ نمایندہ شعری آواز
سجاد ظہور شاہ یہ چھہ پریتھ کُنہِ زبانۍ ہندس ادبس منز وچھنہ آمت زِ پریتھ زبانۍ ہند بۆڈ شاعر بنن چھہ تیلی ممکن ییلہ تتھ زبانۍ منز تمہِ برونہہ اکہ زیٹھہِ دورچ […]
زیرو برج تہ تصورِ زمان و مکاں
اکھ مختصر جایزہ شبیر احمد گنایی زیرو برج چھیہ امین کاملنۍ اکھ اہم نظم یۅسہ زندگی ہندین فلسفیانہ نکتن تہ تصورِ زمان و مکانس متعلق اکس اہم بحثس دس تلان چھیہ۔ شاعر […]
گلشن مجیدن "افسانہ ": اکھ جایزہ
گلزار احمد ڈار کشیرِ چھیہ پتہ وتہ پیٹھہ دۅلابن منز گرفتار روزمژ۔ زانہہ میول نہ لوکن سۅکھہ سانچہ روزنک موقعہ۔ یم رودۍ مختلف پریشانیہ اندرۍ اندری ژاپان۔ ادیب تہ لکھارۍ تہِ رودۍ […]
ہری کرشن کول سنز افسانہ نگاری
ہری کرشن کول (2008-1934) زایہ زٲندار محلہ سرینگرس منز تہ دلہِ منز گیہ یمہ دنیا رخصت۔ یم چھہِ کاشرِ زبانۍ ہندۍ اکھ کامیاب افسانہ نگار تہ ڈراما نگار ۔ یمو کوٚر کاشرس […]
آزادس برونہہ شاعری ہنزہ روایژ
میر طفیل محمد عبدالاحد آزاد چھہ وہمہ صدی ہندِ گۅڈنکہِ نصفک شاعر تہ تس برونہہ چھہ کاشرِ ادبک تواریخ الہ پلہ شین صدی ین ہندس زمانس پیٹھ محیط۔ اتھ طویل وقتس منز […]
وجودیت: اکھ مختصر تعارف
عادل محی الدین وجودیت چھہ جدید فلسفک اکھ انگ یمیک خمیر زوال کِس عہدس منز تیار سپد۔ تاہم چھہِ امکۍ بیٲلۍ پھٔلۍ پاسکل (Pascal) تہ سینٹ آگسٹاینس (St. Augestine) نشہِ تہِ میلان۔ […]
غزل تہ رسول میرس برونہہ امیک ورتاو
فردوس احمد پرے لفظ غزل چھ مشرقی سر زمین منز بارسس آمت۔ مشرقی زبانو منز چھیہ عربی زبان اکھ تژھ زبان ییتہ گۅڈہ پیٹھے قصیدہ گویی ہند رواج اوس۔ یہ قصیدہ چھ […]
لل دیدِ تہ نندہ ریشۍ سندِ متنکۍ مسلہ
منیب الرحمن لل دیدِ تہ نندہ ریشۍ سنزِ شاعری متعلق چھیہ کتابا کتابا یوان یم بنیادی طور تہندس اعتقادی پہلووس سیتۍ واٹھ چھیہ تھاوان۔ یہندس کلامس متعلق چھیہ خالص ادبی لحاظہ کمے […]
قاضی غلام محمد سنز شاعری: صورت خانہ
مظفر عازم پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن […]
شعری، تنقیدی استفادہ
منیب الرحمن غزلیہ شاعری منز چھہ بییہ زبانۍ ہندٮن شعرن ہند ترجمہ یا مضمون ورتاون عام۔نظمن منز تہ ہیکہ یہ سپدتھ۔ رحمن راہی چھہ جدید فارسی شاعرن ہنزو نظمو منزہ سید سیوٚد […]
انور وار انور سند اکھ وژن
تجزیہ: مظفر عازم [انور وارنہِ شعرہ سۅمبرن "یک رنگ” منزہ اقتباس] لٲجتھس داوہ وٲجتھس مۅلو وۅلو/ وۅلہ یاون ژورہ ونیو حال زٲجتھس تاوہ کوہ شیہلو وۅلو/ وۅلہ تن توٚندورہ ونیو حال سۅرگہ […]
شہناز رشید تہ طرز غالب
نذیر آزاد پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے […]
کامل نین ترین شعرن ہند اکتشافی تجزیہ
حامدی کاشمیری صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، […]
ہمعصر افسانہ: موضوعی تہ ہیتی تجربہ
شفیع شوق اختر محی الدین تہ ہری کرشن کول نہ وفاتہ پتہ چھہ از برونہہ وُہ ؤری افسانہ پرون ، تہ پتمین وُہن ؤرین ہندس تاریخی پس منظرس منز لیکھنہ آمتۍافسانہ معاصر […]


text:
انتخاب: منیب الرحمن
ماخذ: لل دید مرتب جیالال کول
میہ چھیہ لل دید ہندین واکھن ہندانتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس ہُریر کران۔ انشااللہ ییہ ریتس کھنڈس تام سورے انتخاب پیش کرنہ۔ سیتی ییس لفظن ہند معنی تہ تمن ہند پھور تہِ دنہ۔ امہ علاوہ ییہ سورے انتخاب پیش کرنہ پتہ، کلامک جایزہ ہینہ۔ یتین یتین ضروری آسہِ کلامس ییہ تصحیح تہِ کرنہ۔
واکھن ہند پروف چھہ نہ ونہ پرنہ آمت۔
1
آمہِ پنہ سدرس ناوِ چھیس لمان
کتہِ بوزِ دے میون میہ تہِ دیہ تار
آمین ٹاکین پونۍ زن شمان
زو چھم برمان گرہ گژھہ ہا
___
2
تلہ چھے زیس تے پیٹھہ چھکھ نژان
ونتہ مالہِ من کیتھہ پژان چھے
سورے سو٘مبرتھ ییتۍ چھے مۅژان
ونتہ مالہِ ان کیتھہ رۅژان چھے
___
3
ہچوِ ہٲرنجہِ پیژیو کان گوم
ایکھ چھان پیوم یتھ رازدانے
منز باگ بازرس قلفہ رو٘س وان گوم
تیرتھ رو٘س پان گوم کُس مالہِ زانے
___
4
آیس وتے گٔیس نہ وتے
سمن سۅتھہِ منز لوسم دۅہ
چندس وچھم تہ ہار نہ اتے
ناوہ تارس دمہ کیا بۅ
___
5
کیا کرہ پانژن دہن تہ کاہن
وۅکھشن یتھ لیجہِ کٔرتھ یم گٔے
ساری سمہن یتھ رزِ لمہن
ادہ کیازِ راوِ ہے کاہن گاو
___
6
اژھین آے تہ گژھن گژھے
پکن گژھے دین کیاو راتھ
یورے آے تہ تورۍ گژھن گژھے
کینہہ نتہ کینہہ نتہ کینہہ نتہ کینہہ
___
7
آیس کمہِ دِشہ تہ کمہِ وتے
گژھہ کمہِ دشہ کوہ زانہ وتھ
انتہ داے لگمے تنے
چھینس پھۅکس کانژھ تہِ نو ستھ
___
8
گاٹلا اکھ وچھم بۅچھہِ سیتۍ مران
پن زن ہران پۅہنہِ واولہ
نیش بۅد اکھ مچھم وازس ماران
تنہ لل بو پراران ژھینیم نا پراہ
___
9
ہا منشہِ کیازِ چھکھ وٹھان سیکہِ لور
امہ رٹہِ ہمالہ پکی نہ ناو
لیوکھے یہ نارانۍ کرمنہِ رکھہِ
تہِ مالہِ ہیکی نہ پھِرتھ کانہہ
___
10
نیم کریوتھ گربا
ژیتس کربا پیی
مرنہ برونٹھے مربا
مٔرتھ مرتبہ ہُری
___


text:
مفعول فاعلات مفاعیل فاعلن (مضارع)
مفعول مفاعیل مفاعیل فعولن (ہزج)
عروضی وزن چھہ نہ زبانۍ ہند آہنگ بلکہ آہنگک اکھ مخصوص سانچہ۔ زبانۍ ہند آہنگ سیتۍ سیتۍ پکناونہ خاطرہ چھیہ یمن سانچن ہنزہ مختلف صورژہ مختلف زبانن منز مستعمل یا رایج۔ مثلا مضارعک یہ وزن چھہ فارسی یس منز ہزج کس وزنس مقابلہ یسلہ پاٹھۍ ورتاونہ آمت، کاشرس منز چھہ امیک الٹ۔ کُنہِ تہِ سانچس پیٹھ ہیکہِ کانہہ تہِ شاعر مشقہِ سیتۍ شعر ؤنتھ۔ ناممکن چھہ نہ کینہہ۔ یہ تہِ چھہ پوز زِ اکس شاعرس چھہ اکھ وزن ورتاونس زیادہ پہن وار یوان تہ بییس بیاکھ۔ مگر شاعر سنز یہ مشق تہ مہارت چھیہ نہ لازمی طور کُنہِ سانچہ کہ زبانۍ ہندس آہنگس سیتۍ ہم آہنگ آسنچ دلیل۔
کاشرس منز آو عروض محمود گامی سندِ وقتہ فارسی پیٹھے۔ فارسی والیو چھہ عروض نسبتا نرمی سان ورتوومت۔ یۅہے وجہ چھہ زِ سانۍ کاشرۍ شاعر تہِ رودۍ مہجورس تام امہِ عروض کس ورتاوس منز نرمی ورتاوان۔ ینہ پیٹھہ اسہِ اردوس سیتۍ تعلق سپد، اسہِ تہِ ہیژ عروضس متعلق سۅے شٹھگی ورتاونۍ یۅس اردو والین نالۍ چھیہ گمژ۔
پیٹھمہِ زہ کتھہ ذہنس منز تھٲوتھ پکو اسۍ اصل مسلس کن۔ میہ ووت واریاہ کال ونان زِ پیٹھم زہ وزن اگرچہ دۅن مختلف بحرن سیتۍ تعلق تھاوان چھہِ (مضارع تہ ہزج) مگر زحافہ لگۍ لگۍ چھہ یم دۅشوے اکھ اکس سیٹھا نزدیک آمتۍ، یوت زہ اکھ مصرعہ اگر اکس منز آسہِ تہ بیاکھ بییس منز ، آہنگس منز چھہ تنوعک احساس گژھان مگر مجروح گژھنک باس چھہ نہ لگان۔ نزدیک آسنہ کنۍ چھہِ اکثر شاعرن یمن منز گڑبڑ گژھان اگر تم رژھ کھنڈ تہِ غفلت ورتاون۔ یہندس گڑبڑس ونہ نہ بہ شعر پھٹن، البتہ ونہ بہ اتھ تنوع تہ یمہ کنۍ یہ مستحسن تہِ ہیکہِ ٲستھ۔ شعر پھٹن گوو ییلہ وزن مجروح گژھہِ ۔ اکھ مصرعہ اگر اکس وزنس منز آسہِ تہ بیاکھ بییس منز (بشرطیکہ تم آسن نزدیکی آہنگ) تتھ ونو نہ شعر پھٹن۔ امین کاملن چھہ اکھ غزل وونمت۔ مقطع چھس:
نالہ دتۍ رملن سریعن جامہ ژٹۍ
کاملنۍ وٲراگہ بیانی تہ اسۍ
اتھ غزلس منز چھہِ تمۍ دۅن بحرن (رمل تہ سریع) ہندۍ رکن فاعلاتن تہ مفتعلن رل کٔرتھ ورتاوۍ متۍ۔ کُنہ جایہ چھہ اکھ ورتاوان تہ کنہِ جایہ بیاکھ۔ اگر نہ کانہہ اتھ تقطیع کرنہِ بیہیہ، غزلک آہنگ چھہ نہ امہ قسمچ کانہہ ژینون دوان۔ دراصل چھہ کاملن ژیونمت زِ کاشرس منز چھیہ نہ ژھوٹ ماترا بدلہ زیٹھ ماترا ورتاونہ سیتۍ کانہہ بدآہنگی گژھان۔ یہ غزل چھہ تمیک ثبوت۔ وچھو کینہہ شعر:
بابہ آدم سۅرگہ سیلانی تہ اسۍ
پوشہ وُن اکھ عالما فانی تہ اسۍ
کیفہ نونک آولنۍ گردش تہ ہو
آنگنس پھوجمژ یہ ویرانی تہ اسۍ
سمیہ ٹھہراوک یہ ہندر آسماں
بتلہِ فضاہچ یہ روانی تہ اسۍ
سانۍ پروازن ستارن ہیوت خراج
واجہ ورٲیی سلیمانی تہ اسۍ
سون ازلی کھاتہ کمۍ مژروو وچھ
چون جمع خرچ زبانی تہ اسۍ
غزل پرتھ چھہ نہ آہنگ کہ مجروح گژھنک کانہہ باس لگان، حالانکہ اتھ منز چھہ زبردست تنوع۔ اتی چھہ 19 ماترا مصرعس منز تہ اتی چھیہ 18 حتی کہ 17 ماترا مۅژان۔ ماترا کم گژھنہ سیتۍ یا ہرنہ سیتۍ چھہ آہنگ مجروح گژھنک خدشہ روزان۔ مگر یہ غزل پٔرتھ چھا کُنہِ جایہ مصرعن ہنز روانی متاثر گژھان؟ اگر چھیہ نہ گژھان اسۍ کیازِ یم آزادی ورتاونس کھوژان؟ یژھہ آزادی چھیہ مختلف وزنن منز زحافن ہندِ بہانہ روا تھاونہ آمژہ۔ فاعلاتن (7 ماترا) ییلہ کینژن وزنن منز فعلاتن (بہ تحریک عین، 6 ماترا) ہیکہِ گژھتھ، فاعلاتن (7 ماترا) کیازِ ہیکہِ نہ مفتعلن (6 ماترا) گژھتھ؟ عروضی کتابہ تھاوۍ توکھ طاقچن پیٹھ۔
اسۍ ییلہ اکس وزنس منز فعلن فعلن (ماترا 22 22 = 8) چہ جایہ فعل فعولن (ماترا 12 221 = 8) کٔرتھ ہیکو، فاعلات (ماترا 1212 = 6) کیازِ ہیکہِ نہ مفاعیل (ماترا 1221= 6) بٔنتھ؟ عروضی کتابہ تھاوۍ توکھ ونہِ تہِ طاقچن پیٹھے۔
اسۍ چھہِ افاعیلن ہنزن شکلن سنان تتھ آہنگس نہ یمچ یم نمایندگی کران چھہ۔
مفعول فاعلات مفاعیل فاعلن (مضارع)
مفعول مفاعیل مفاعیل فعولن (ہزج)
یم فارسی وزن کیا چھہِ؟ ژکہ ماترا وزن، فرق چھیہ یہ زِ یمن منز چھیہ ماتراہن ہنز اکھ مخصوص ترتیب یۅس اہم چھیہ۔ وۅنۍ وچھو اسۍ یمن دۅن وزنن ہنزہ ماترا تاکہ افاعیلی شکلو بجایہ ییہ آہنگ برونہہ کن۔
122 1212 1221 212 (مضارع)
122 1221 1221 221 (ہزج)
دۅشونی وزنن منز چھہ ماتراہن ہند تعداد برابر یعنی 22 ماترا۔ دۅشونی وزنن ہند گۅڈنیک تہ تریم پود چھہ ہیوے۔ دویمس پدس منز چھہ ماترا تعداد برابر مگر ییتہِ اکس وزنس منز ماترا ہند ترتیب 1212 چھہ بییس منز چھہ 1221۔ یہ چھیہ ٹاکارہ فرق۔ مگر اگر اتھ تہِ وارہ پاٹھۍ سنو، امہ پدیک دویم حصہ چھہ ہوے: 12 (زہ تہ اکھ ماترا) ۔ فرق چھیہ گۅڈنکس حصس منز 12 چھہ 21 گژھان یعنی الٹ۔ وزنہ کس ورتاوس منز یہ انحراف چھا آہنگس متاثر کران؟ کنہ امہ سیتۍ چھہ تنوع پیدہ گژھان، سے تنوع یُس مختلف زحافات ورتاونہ سیتۍ پیدہ کرنہ یوان چھہ۔
وۅنۍ چھہ سوال ژورمہِ پدیک ۔ فاعلن/فعولن۔ وزنن منز کتھ ہوس پدس منز چھہِ زیادہ زحافہ تبدیلی واقع سپدان؟ ٲخری رکنس منز! کیازِ؟ تکیازِ اوت تام چھہ امہ برونہہ ینہ والین پدین منز آہنگ قایم آسان گومت تہ امہ ٲخری پدِ چہ تبدیلی سیتۍ چھہ آہنگ متنوع گژھان مگر خلل چھہ نہ پیوان۔ اگر فاعلن (212 = 5 ماترا) بدلہ فعولن (221 = 5 ماترا) ییہِ کانہہ بد آہنگی گژھہِ نہ۔
یہ گژھہِ نہ مشراون زِ عروضی سانچہ چھہ نہ اہم بلکہ سہ آہنگ یُس امہ سانچہ سیتۍ اسۍ شعرن منز پیدہ کران چھہِ۔ تتھ آہنگس منز اگر کانہہ تنوع یا تغیر پیدہ کرنہ ییہ سہ گژھہِ مستحسن زاننہ یُن۔
ٲخرس پیٹھ امہ مشاعرہ منزہ کم شعر آیہ میہ زیادہ پسند:
ّپھہہ وول واو آسہِ تہ قمرس تہِ پھورِ بولۍ
تاپس تہِ واپھ دیہ نہ اجازت تہ سوسنان
یتھ رٲژ ستھ چھیہ سانۍ یہاے ژانگۍ کرامات
کر تاپھ تراوِ زاپھ تہ کر ویگلہِ زمستان
مظفر عازم
برونہہ اوس بولبوش کراں لنجہ لنجہ پیٹھ
ازکل چھہ زیادہ نخل سکوتس تلے بیہان
رفیق راز
بعضے گناں گمانہ زِ کشکول چھم بدن
بعضے یہ خاکدان چھہ اسمانہ ہیور کھسان
شہزادہ گوو قتل تہ پری آسمان کھژ
رودے نہ کینہہ تہ کیازِ نہ وۅکلاں یہ داستان
شہناز رشید
خۅشبویہ کاروان یتین اوس خیمہ دتھ
تتھ جایہ نے چھہ پوش نہ بلبل نہ باغوان
لازم چھیہ تژھ پیپاس جگر آسہِ نارہ کھل
صحراوہ ناگہ راد یتھے چھا کھۅرو وزان
نذیر آزاد
زانہہ راتھ کھنڈ گزار یمن کھنڈرن اندر
ہاوے پنن وجارہ گومت خوابہ کاروان
نگہت صاحبہ
دزۍ دزۍ چھہ کُنہِ ژھیوان تہ ژھیوۍ ژھیوۍ چھہ کنہِ دزان
کتھ واوہ ہالہِ دل چھہ پننۍ گاشہ لے رچھان
الیاس آزاد
الیاس نش شعرس کٔر میہ رژھ کھنڈ تبدیلی معذرتہ سان۔
اچھا وچھو مضارع مثمن اخرب مکفوف محذوفس کتھہ پاٹھۍ چھہ سنطور واینہ یوان۔ یہ بوزان بوزان گژھہِ ہزج مثمن مکفوف محذوف تہ ذہنس منز انن!


text:
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ پوٚز گِل ٲس کرتام شہلیامژ!
"سۅرملۍ چشمہ۔۔۔زٲیلۍ شانہ۔۔۔نستہِ خنجر۔۔۔سۅنہارۍ نرم ریشم ہیو مس”
پونم ہنزِ زونہِ منز اوس گاش تمۍ سنز دۅدہ کۅل دگان۔۔۔!
تس اوس نہ توتہِ افسوس۔ لاشہِ برونہہ کنہِ لوٚگ سہ پانسے سیتۍ وننہِ۔ "ماجہ سیتۍ چھا کانہہ سنگ کران!”
"چون قتل گژھن اوس ضروری۔ چانہِ شینہ کھۅنہِ منز اوس سہ دک دک کروُن دل وتل بجہِ گژھان۔۔۔تس حرام زادس اوس نایٹ کلبن تہ شراب خانن منز چانہِ حسنچ نمایش کرنۍ خوش گژھان۔ یہ اوسے ژیہ بعضے محفلن منز لوکن ہند دل رنزناونہ باپتھ محبور کران تہ بعضے ہوٹلن ہنز زینت بناوان۔۔۔ چٲنس شینہ صفحس پیٹھ یمہ رتہ ٹیچہ وچھتھ چھہ میہ سرود یوان۔ زو ووٚندمے چون قتل گژھن اوس ضروری!!”
تمۍ رٔٹ گِلۍ وچھس سیتۍ۔۔۔تمۍ سنزن رتہ داغۍ اچھن میٹھۍ وارا کران ژج تس کنی ودن باکھ نیرتھ۔ "موجٲے۔۔۔!!”
یہ کریکھ بوزتھ پییہ میہ پننۍ موج یاد۔
میانہ ماجہِ روٚچھ وچھس منز گندک امبار یوٚتام میہ واش کوٚڈ۔۔۔!
آزرن ترٲو پتہ گِلہِ ہنز رتہ سرۍ لاش وارہ وارہ ایزلس پیٹھ۔۔۔ تمۍ وول دچھنہِ اتھہ سیتۍ کنہ پیٹھہ برش۔ برشس زہ تریہ دننہ دوان لوٚگ فریمس کن مخاطب کٔرتھ وننہِ۔ "میانۍ تخلیق آسہِ وۅنۍ شاندار۔۔۔! بہ تھاوتھ ژہ مونولیزا پریتھ وچھس منز سجٲوتھ!”
زمرے:افسانہ


text:
وِکیٖلۄغَتھ:عَوٲمی اِظہارِ لا تولُقی
وِکیٖلۄغَتھ چھُنہٕ ٹھیٖکھ آسنٕچ ضَمانَتھ دِوان۔
وِکیٖلۄغَتھ چھُ اَکھ آنلایِن رَضاکار، آزاد لۄغتھ یَتھ مَنٛز پرَٛتھ کانٛہہ ہیٚکہِ مَدَتھ کٔرِتھ۔ کانٛہہ تہِ ہیٚکَن وِکیٖلۄغتَس پؠٹھ تَبدیلی أنِتھ۔ یہِ گَژھِ یاد تھاوُن زِ پرٛتھ کانٛہہ اِندِراج چھُنہٕ مٲہِر گَشتہٕ کٔرِتھ آسان تہٕ یِمَن مَنٛز ہیٚکہِ کُنہِ ساتہٕ غَلَط مولوٗماتھ ٲسِتھ۔
اَمیُٛک مَطلَب چھُنہٕ زِ وِکیٖلۄغتَس پؠٹھ چھُ خٲلی غَلَط مولوٗماتھ آسان بٔلکہِ چھُ وِکیٖلۄغتَس پؠٹھ واریاہ اَصٕل مولوٗمات تہِ دَسیاب۔ کُنہِ تہِ مَضموٗنُک مَواد ہیٚکہِ بَدلاونہٕ یِتھ، خَراب کَرنہٕ یِتھ۔


text:
وادکۍ اداریہ چھہ گواہ زِ 1980 اندۍ پکھۍ یۅس پُے ادبس کن آے، تمن نش ٲسۍ واریاہ سوال، پتمیو پُیو ہندِ کھوتہ زیادہ سوال، مگر سوالے ٲتۍ۔ تم ہیکۍ نہ سوالو برونہہ پٔکتھ۔ تمو کرۍ صرف سوال، تمو ژھٲنڈۍ نہ تمن ہندۍ جواب۔ پرانین پُین نش یتھی تتھی سہی ٲسۍ جواب۔ سوال اگر کمے ٲسۍ مگر جوابن ہنز تشفی تہِ ٲسکھ حاصل۔ واد کین اداریہن منز ٲسۍ زیادہ تر سوال تہ صرف سوال کرنہ یوان۔
گۅڈنکس شمارس منز آو وننہ زِ ادیب چھہ سماجک ساروے کھوتہ زیادہ حساس انگ، مگر یس "زنا بالجبر” اسہِ سیتۍ سپدان چھہ تمچ گواہی چھہ نہ سون کانہہ ادیب دوان تکیازِ تمن بچارن نہ چھہ کُنہ سماجی ڈھانچک کانہہ تارپود پتہ تہ نہ چھکھ انسان نوِ سرہ سرنک تہ گرنک کانہہ ولولہ۔ مزید چھہ یہ وننہ آمت زِ "ادب چھہ اکہ سماجچ اندرونی خود آگہی، تہ کانہہ نفر ہیکہِ نہ توت تام ادیب بٔنتھ یوت تام نہ تسند پنن شعور بالغ آسہِ۔ یوت تام نہ سہ انسانی حالژ سنیومت آسہِ تہ امہ سیتۍ حیران تہ پریشان گومت آسہِ۔ یوت تام نہ سہ کُنہِ تبدیلی تہ شاید بہتری ہند طلب گار آسہِ۔ ادیبس گژھہِ انسان سندین وجودی تہ ماورایی کھرین ہند زبردست احساس آسن۔ یمنے کھرین ہنز ورگہ وۅکھنے چھیہ ادیب سنز کٲم مگر یہ وۅکھنے گژھہِ تمہ اندازہ کرنہ ینۍ یُتھ زن یمن کھرین ہند شعور پرن والین تہِ شدت سان سپدِ تہ شاید یم کھرۍ کاسنک کانہہ جذبہ تہِ وۅتلہِ تہندین دلن اندر۔”
دویمس شمارس منز چھہ امہ سماجی شعور پتہ تاریخی شعورچ کتھ تُلنہ آمژ تہ یہ وننہ آمت زِ جمٲژ یا فرد ہیکہِ نہ تاریخ زاننہ ورٲے پننۍ ذاتھ پہچٲنتھ، پنن وجود رژھرٲوتھ تہ ارتقا پرٲوتھ۔ سارنے متن تہ تہذیبن اتھ معاملس منز پتھ زٲنتھ چھہ وننہ آمت زِ اسلام کہ ابتدایی عروجک اکھ بوڈ وجہ چھہ اسلامک زبردست تہ سرون تاریخی شعور تہ سیتی چھہ یہ تہِ وننہ آمت ز مارکسس اوس تاریخک شدید ترین احساس تہ کانہہ تہِ بامقصد ہمکال دانشور ہیکہِ نہ مارکسس نظرانداز کٔرتھ۔
تریمس شمارس منز چھہ زبانۍ ہند شعور چکاونہ آمت۔ زبانۍ ہند تنقیدی شعور چھہ انسانی علوم تہ تاریخ زاننہ خاطرہ اہم قرار دنہ آمت۔ وننہ چھہ آمت زِ سماجک با رعایت تہ با اثر طبقہ چھہ پننۍ زبان اصل تہ معیاری زبان ویندنک کچل بہہ مون کران تہ پننین مفادن قومی حیثیت بخشان۔ لہذا چھیہ زبانۍ ہنز حد بندیہ پھٹراونچ سفارش کرنہ آمژ۔
ژورم شمارہ چھہ شاعری متعلق سوالہ ہا پرژھان زِ شاعری کُس چیز چھہ شاعری بناوان؟ کیا شاعری پرکھاونۍ چھا ممکن؟ شاعری چھہِ کٲتیاہ پہلو۔ ہیتی، فنی، موضوعاتی، اسلوبیاتی، نظریاتی تہ جمالیاتی پہلو۔ سوال چھہ کرنہ آمت زِ یمو منزہ کس پہلو چھہ شاعری، شاعری بناوان؟
پٍنژمس شمارس منز چھہ "آتش چنار” کہ حوالہ پرژھنہ آمت ییلہ شیخ عبداللہ 1975 منز دِلہِ الحاق کٔرتھ آو تہ ریاستس منز 1953 ہچ قانونی حیثیت بحال کرنک وعدہ کرنہ آو، کاشر یس 53 ہس منز سکولن منز اوس تراونہ آمت، کیازِ آو مشراونہ؟ ہندی تہ اردو کیازِ سپدۍ اسہِ پیٹھ مسلط؟
شیمس شمارس منز چھیہ پرن والین ہنزِ متواتر شکایژ جواب دنچ کوشش کرنہ آمژ ز واد چھہ اکثر غیر شایستہ لفظ ورتاوان یس غیر صحت مند چھہ۔ ادارہ چھہ صحت مند صحافتس کھوکھرۍ مفروضہ تہ نظریاتی بلف ؤنتھ رد کران۔ وننہ چھہ آمت زِ زبان شایستہ تہ غیر شایستہ زمرن منز بٲگراونۍ چھہ نہ کانہہ لسانی اصول۔
ستمس شمارس منز چھہِ افسانس متعلق تقریبا تمے سوال پرژھنہ آمتۍ یم شاعری پیٹھ ژورمس شمارس منز پرزھنہ آمتۍ ٲسۍ۔ افسانہ کتھ ونو؟ یہ پرکھاون چھا ممکن؟ اکھ خاص کتھ چھیہ یہ وننہ آمژ زِ شاعری منز چھہ نہ کال نظرِ گژھان۔ شاعری ہند وق چھہ روحانی ییلہ زن افسانہ فزیکل وقتک پابند چھہ۔
ٲٹھمس شمارس منز چھہ وننہ آمت زِ کانہہ تہِ چیز مۅلونہ خاطرہ چھیہ اکھ کہوٹ آسنۍ لازمی۔ یم معیار چھہِ نہ کالہ پگاہ بنان بلکہ چھہِ زیٹھہِ انسانی تجربکۍ پیداوار۔ کہوچن ہند تعلق چھہ کُنہِ جمٲژ یا فردہ سندس نظریہ حیاتس سیتۍ۔ اکہ سیتۍ ییہِ بیاکھ پہچاننہ۔ سوال چھہ پرژھنہ آمت زِ اکہ زمانہ چہ کہوچہ ہیکنا بییس زمانس منز لگہ ہار ٲستھ؟ اگر اسۍ حقیقت ہمیشہ بدلونۍ مانون، کہوچہ تہِ بدلن۔ اگر نہ، تیلہِ روزن معیار پریتھ زمانس منز لگہ ہار۔ وننہ چھہ آمت ز از چھیہ نہ اسہِ پرانین کہوچن پیٹھ پژھ روزمژ مگر نوِ کہوچہ تہِ چھہِ نہ بنٲوتھ ہیکان۔
نوۍ مس شمارس چھہِ زہ حصہ۔ اکھ حصہ چھہ مہجور سنزِ صد سالہ برسی پیٹھ اکاڈمی ہندس سیمنارس متعلق۔ اتھ سیمنارس منز شامل کینژن کھۅکھرین دانشورن ہندِ بہانہ چھہ وننہ آمت زِ "سون ناخواندہ دانشور طبقہ چھہ ہونین ہندِ کھوتہ بدتر۔ ہونس گژھہِ اڈج ٹکنہ باپتھ آسنۍ پتہ چھیس نہ کھسنۍ۔” دویمس حصس منز چھہِ ونان زِ سانہِ شاعری ہند بوڈ حصہ چھہ صوفی شاعری یمۍ لکہ شاعری ہند لب لہجہ ورتوو۔ مگر سیتی چھہ وننہ آمت ز "لکہ شاعری (چھہ نہ) پنن کانہہ لب و لہجہ۔” امہ علاوہ چھیہ عروضس تہ کاشرن لین متعلق تمے کتھہ پننہِ فہمہ موجب وننہ آمژہ یم امین کاملن مہجور سیمنارس منز پننس مقالس منز ونہِ مژہ آسہ۔ کامل چھہ خطس منز لیکھان ” مہجورنس ہتۍ مس وہروادس پیٹھ پور میہ اکھ مقالہ۔ کٲنسہ شاعرس عروضی بنیٲز پیٹھ سام ہینچ ٲس یہ گۅڈنچ کوشش۔ اتھ اندر اوس اکھ کاشر لیہ نظام ترتیب دنک تجویز پیش کرنہ آمت۔ دۅشوے کتھہ (چھو) حوالہ ورٲے کھتاوِ مژہ۔”
دہمس شمارس منز چھیہ کشیرِ ہندس اعتقادی ارتقاہس مختصر سام ہینہ آمژ۔ بدھ مت کتھہ پاٹھۍ آو ختم کرنہ۔ تمہ پتہ کتھہ پاٹھۍ پھانپھلیوو شیومت یمیک مشہور فلسفی ابھنو گپت اوس۔ وننہ چھہ آمت ” شیو متک مانن چھہ زِ کاینات چھہ آفاقی ژیتہ شکتی ہند ظہور۔ یہے شکتی چھیہ پریتھ رنگس منز جلوہ گر تہ یمۍ انسانن یہ ژیتر پروو، سہ پراوِ نجاتھ۔” امہ پتہ چھہ اسلام یوان یمہ پتہ کشیرِ واریاہ سیاسی، سماجی تہ تاریخی گٲیلہ گے تہ نتیجہ دراو زِ کشیرِ ہنز فلسفیانہ روایت مۅیہ۔ مگر یمو عظیم روایتو چھہ سانین لکہ روایژن پیٹھ سرون اثر تروومت۔ لل دیدِ پیٹھ شیومت تہ شیخ العالمس پیٹھ اسلامک تہ شیو تہ بودھ متک تہِ اثر چھہِ ٹاکارہ۔ صوفی شاعری پیٹھ تہِ چھہ یمن عظیم روایژن ہند اثر نون تہ ٹاکارہ۔ سوال چھہ پرژھنہ آمت زِ موجودہ دورچہ کاشرِ شاعری منز تہِ چھا یمہ روایژ درینٹھۍ گژھان کنہ نہ؟
کہمس شمارس منز چھہ وننہ آمت ” کانہہ تہِ قوم چھہ نہ مذہب کس بنیادس پیٹھ پھبتھ ہیوکمت۔ بدیشی مذہب چھہ نہ قومن ہنز تہذیبی ساخت تہ جبلی عمل بدلٲوتھ ہیکان یعنی مذہبی تبدیلی چھیہ نہ تہذیبی تبدیلی بٔنتھ ہیکان۔ بدیشی مذہب چھہ اکی تہذیب تہ تمدن کین مختلف طبقن منز بینیر پیدہ کٔرتھ یمن پانوانۍ ژوناوان تہ فسادات کرناوان۔ کاشر چھہ پننہِ تہذیب تہ تمدن کنۍ اکھ قوم تہ کاشر س چھیہ پننۍ اکھ تہذیبی تہ تمدنی شناخت تہ مذہبی تہ سیاسی گٲیلو کنۍ گے کاشرۍ سنز تہذیبی شناخت مسخ تہ کاشر آو طبقن تہ ورگن منز بٲگرنہ۔ طبقن تہ ورگن ہنز زبان گیہ بیون۔ ” ٲخرس پیٹھ چھہ تجویز پیش کرنہ آمت "کاشرِ تہذیبی وحدتچ بازیافت چھیہ تیلی ممکن ییلہ زن اسۍ ساری اکھ اکۍ سندین معاملاتن منز شریک سپدو۔”
بہم شمارہ چھہ فلسفہ چکاوان۔ ونان چھہِ زِ انسانی روحک یس روایتی تصور اسہِ نش چھہ سہ چھہ یہ زِ "روح چھہ اکھ لافانی شے، یتھ پیٹھ نہ وقتک کانہہ اثر چھہ۔ یۅہے روح پرزناونک تلقین چھہِ سانۍ صوفی شاعر کران، مگر زبان چھیہ اکھ تاریخی شے، لہذا اگر اسۍ انسانی شخصیتک یہ تصور پاننٲوتھ کُنہِ فن پارس سام ہیمو تہ کتھہ پاٹھۍ؟ ادبی تنقیدس منز چھیہ تاریخ مخالف نہجہِ سیٹھا سرنۍ مول۔ آفاقی ادب تہ آفاقی جمالیات ہوۍ تصور چھہِ امی نہجہ ہندۍ پیداوار۔ اسہِ پییہ پننین تنقیدی پرمانن نوِ سرہ سام ہینۍ۔ یہ کتھ چھیہ لازمی ز ادب مۅلونہ برونہہ گژھہِ یہ کتھ واضح آسنۍ زِ انسانس متعلق کیا چھہ سون تصور۔” امہ شمارہ کس دویمس حصس منز چھہ مہجور صد سالہ سیمنارس متعلق وننہ آمت زِ مہجور سندس فنس پیٹھ کتھ کرنہ برونہہ پزِ سرہ کرن تسند نظریہ کیا چھہ اوسمت؟ نظریچ اہمیت تہ کارکردگی کیا چھیہ ادبس منز؟ مہجور سندس جمالیاتس، بوطیقا، لسانی اہمیژ پیٹھ چھہِ سوال ہا کٔرتھ وننہ آمت زِ یمن مسلن پیٹھ آو نہ اکاڈمی ہندس سیمنارس منز کانہہ مقالہ پرنہ۔ "سیمنارس منز آو فقط درامن کرنہ۔”
تروٲہم شمارہ چھہ ادبچ تہ تنقیدچ فرق یتھہ پاٹھۍ سمجاوان تہ کاشرس تنقیدس متعلق حکم دوان "ادب یودوے زن کانہہ ادراکی علم چھہ نہ تہ یودوے زن اتھ عقلہِ تہ منظقس سیتۍ زیادہ واٹھ چھہ نہ مگر ادبی تنقید چھہ اکھ منطقی تہ ادراکی علم۔ ادبس متعلق مختلف سوالن نظریاتی سۅتھرس پیٹھ جواب ژھارنس منز چھہِ اسۍ عقلی تہ منطقی دلیلن کٲم ہیوان تہ تنقید بامعنی تہ با مقصد بناونہ باپتھ چھہ لازمی زِ تنقید نگارس گژھہِ عقلی تہ منطقی صلاحیژو واش آسن کوڈمت۔ تمۍ سندۍ تجربات تہ مشاہدات گژھن کافی وسیع آسنۍ تہ تس گژھہِ علمک تہِ اتھہ روٹ آسن۔ بییہ گژھہِ تس انسانی لاشعور سمجنچ صلاحیت آسنۍ۔ بدقسمتی چھیہ یہ زِ ییلہ اسۍ کاشرس ادبی تنقیدس سام چھہِ ہیوان، اسہِ چھہ نہ یُتھ کانہہ تنقید نگار درینٹھۍ گژھان۔”
ژۅدٲہمس شمارس منز چھیہ ساہتیہ اکاڈمی تہ ریاستی کلچرل اکاڈمی تنقیدک ہدف بناونہ آمژہ۔ ساہتیہ اکاڈمی متعلق چھہ وننہ آمت "کاشرس منز یمہ تہِ کتابہ ساہتیہ اکاڈمی ہندِ طرفہ شایع سپزہ، ترجمہ یا تخلیق رنگۍ، (تم) چھیہ حیرانگی ہندس حدس تام زبانۍ رنگۍ غلط تہ موادہ رنگۍ ناموزون۔ ساہتیہ اکاڈمی چھیہ کاشرِ تہذیب تہ تمدنچ بیخ کڈنہ باپتھ زبردست کوشش کران۔ منافق تہ ناہنجار لوکن ہنزہ کتابہ شایع کٔرتھ چھیہ اکاڈمی کاشرکۍ مول پراٹان۔ وننہ چھہ یوان زِ ساہتیہ اکاڈمی منز چھیہ ژونٹھۍ پیٹہِ، ماچھ بوتلہ، شال تہ ڈونۍ زبردست پاٹھۍ چلان تہ ‘ڈونۍ ادبس’ چھہ پوچھر یوان دنہ۔ ساہتیہ اکاڈمی منز چھہِ وۅنۍ کاشرِ زبانۍ ہنز نمایندگی ریاستی کلچرل اکاڈمی ہندۍ ملازم کران تہ کاشرین کتابن یم جہالت پھیلاوان چھیہ، چھہِ انعامہ دنہ یوان۔” ریاستی کلچرل اکاڈمی متعلق چھہِ ونان ” اکاڈمی یہ کینژھا ادبی مجلسہ، ادبی محفلہ تہ سیمنار کرناونس منز کران چھیہ، سہ چھہ حوصلہ بخش مگر یمہ کتابہ تہ رسالہ اکاڈمی ہندِ طرفہ شایع سپدان چھہِ، تم چھہِ مویوس کن۔ اکاڈمی چھیہ کاشر ڈکشنری شایع کرمژ، ڈکشنری سیتۍ وابستہ ادیبن ہنزِ علمیتک اندازہ چھہ ڈکشنری پٔرتھ سپدان۔ ڈکشنری سیتۍ وابستہ لوکھ چھہِ ناخواندہ تہ جاہل۔ یمن نہ چھہ کاشر صرف و نحو معلوم تہ نہ چھہ یمن ڈکشنری ترتیب دنچ صلاحیت موجود۔” یہ اوس دراصل ڈکشنری پیٹھ میانین مضمونن ہند زور یمو منزہ اکھ اتھۍ ژۅداہمس شمارس منز چھپیوو۔


text:
حامدی کاشمیری
صنف غزل یا امہ کس کُنہِ تہِ شعرس تنقیدی سام ہینک یُس روایتی طریقہ رودمت چھہ، سہ چھہ یۅہے زِ یا تہ امیک لفظہ معنی یا امیک کلہم معنی، خیال، مقصد یا موضوع ییہ بدِ کڈنہ۔ غزلہ سے یوت نہ بلکہ بیین اصنافن مثلا نظمہِ تہِ چھیہ یہے ادرہ کھل کرنہ آمژ۔امہ طریقہ نہ چھہ شعری متنک تخلیقی انہارے پرزناونہ آمت نہ چھیہ امچ کیفیتی درجہ بندی ممکن سپزمژ۔ وقتس سیتۍ سیتۍ چھیہ زندگی، سماجس تہ ادبس منز تبدیلیہ یوان روزان روزمژہ۔ ازۍ کس تیز رفتار زمانس چھیہ تبدیلین ہنز رفتار تہِ بڈیمژ۔ ادبی تنقید تہِ رود کینہہ بنیادی تبدیلیہ قبول کران۔پرانۍ تنقیدی طریقہ تہ نظریہ چھہِ ٲخری شہہ ہیوان۔ وۅنۍ چھہ یوان وچھنہ زِ شاعرانہ متنک لسانی نظام کیا چھہ، کیا کران چھہ، لفظن ہند ورتاو چھا ترسیلی کنہ تخلیقی نوعیتک؟ تنقیدک یہ طریقہ چھہ نہ شعرس پیٹھ زورہ پشراونہ یوان بلکہ چھہ تخلیقی شاعری منزے بدِ کڈنہ یوان۔ کاشرِ زبانۍ منز چھہِ اولے ژۅداہمہ صدی منزے لل واکھ تہ شیخہ شرکۍ زبانۍ ہندِ تخلیقی ورتاوچ تہ تمہِ سیتۍ اسراری تہ فرضی دنیا آسنک باس دوان۔ تمہِ پتہ آیہ حبہ خوتون، محمود گامی بیترِ خاص کٔرتھ صوفیانہ شاعری تخلیقک حق ادا کران تہ بییہ آگہی پرزلے زِ شعر چھہ لفظو تہ لفظن ہندِ ارتباطہ تہ تقاضہ سیتۍ زاین لبان تہ معجزاتی طور اطرافن کن واش کڈان تہ اکھ ازانۍ تہ باگہِ بوٚرت تہ سرساوۍ تجربہ بنان۔ یہ تجربہ تہ امکۍ ممکنہ جات چھہِ لفظن، ترکیبن، استعارن تہ رمزن منز وٲتتھ آسان۔ پتہ چھہ اکھ ڈرامایی صورت حال فرضی متکلم، مخاطب، مخالف، مکالمہ، واقعہ تہ فضا سیتۍ ونہِ یوان۔
یہ چھیہ سیٹھا اطمنانچ کتھ زِ بزرگ شاعر امین کامل نہِ شاعری خاص کٔرتھ غزلہ شاعری منز چھہ تخلیقک رح رکانہ لفظن ژھایہ ژھایہ درینٹھۍ گژھان۔ میہ چھہ خیال زِ انگریزۍ زبان ٲسۍ تن یا اردو زبان یا کاشر زبان، ازکلچ شاعری چھیہ نہ تخلیقی تقاضہ پورہ کران۔ یہ چھیہ کلہم پاٹھۍ برونٹھے سونچمت خیال، contents (موضوع)، ردیف، قافیہ تہ وزنس منز ویپراوان تہ منظوم کلامکۍ (versification) امبار کھالان۔یہ چھیہ ٹاسر، مقصدی، جدبند، تکراری تہ روایتی۔ اتھ پوٚت منظرس منز تراوو اسۍ کامل صٲبنہ اکہ غزلہِ ہندین ترین شعرن ہندس تخلیقی تجربس پیٹھ نظر۔ شعر چھہِ یم:
چانین زلفن ہند گوٚن سایہ
یتھ صحراوس میانی مایہ
شعرس منز چھہ متکلم اکس زیٹھس سفرس پٮٹھ درامت۔ ‘یتھ صحراوس’ سیتۍ چھہ ننان صحراو پتے چھہِ صحراو طے کرنۍ۔ سہ چھہ اکس دزونس صحراوس منز پکان پکان معا محسوس کران زِ معجزاتی طور چھیہ تس برونٹھہ کنہِ تمۍ سنز معشوق مس یلہ ترٲوتھ تس نکھہ یوان تہ تمۍ سندِ مستک ‘گوٚن سایہ’ چھہ تمس ولنہ یوان۔ معشوق سند یتھ ملاپ چھہ متکلمس یہ محسوس کرناوان زِ یہ سورے چھہ تمۍ سندِ لولک نتیجہ۔ متکلم سندِ تخاطبک لہجہ تہ خۅد کلامی سیتۍ چھہ تمۍ سندِ لولک سٮزر تہ پزر تہ پایداری ننۍ نیران۔ صحراوہ بزۍ گژھنہ باوجود چھہ تمس یقین زِ معشوق سند یُن چھہ تمۍ سندی لولک نتیجہ۔ امہِ کنۍ چھہ شعرس منز اکھ کثیرالجہت تخیلی واقعہ برونہہ کُن یوان، یُس حیرت، خۅش فہمی، disillusionment، مطابق، تضاد، خۅدکلامی، بدلونہِ لہجہ تہ حد بندی ہنز نفی کرنہ سیتۍ چھہ بسیار پاسل معنوی امکانات وۅتلاوان:
واون کوٚر شمعہس بلۍ گیند
نبہ کین ژانگٮن وژھ تھتھرایہ
یتھ شعرس منز چھہ اکھ فرضی متکلم اکھ ویکھت، حیران کروُن تہ رنبہ وُن منظر نامہ وۅتلاوان۔ سہ چھہ کُنے زوٚن کٹھس منز شمعہس کن وچھان۔ انہ گٹس منز چھہ کُنے شمع دزان۔ شمعہس کُن مدعے گنڈتھ وچھُن چھہ تمۍ سنزِ سایکی ہند اکھ مظہر۔ سہ چھہ امس نشہ قریب۔ دزوُن شمع چھہ تس جذباتی تہ روحانی طور زندہ روزنک سبب۔ اتھۍ منز آو واوہ دکہ۔ یہ اوس شمعہس ژھیوراونہِ آمت۔ اماپوٚز متکلم چھہ ونان زِ واو آو نہ شمع ژھیوراونہِ بلکہ آو سہ شمعہس گیند کرنہِ۔ پیٹھۍ کنۍ ؤژھ نبس منز دزوُنین ژانگین( تارکن) تھتھراے زِ بچارس شمعہس ادہ یژے گاشہ ہن چھس تہ تژے، گوٚژھ نہ تمہِ نش محروم گژھن۔ متکلم سند یہ ونُن زِ واو اوس نہ شمعہس ژھیوراونہِ آمت تہ سیتی نبہ کین ژانگین تھر تھر ؤتھتھ چھہ اکھ متضاد صورت حال وۅپدان۔ یتھہ کنۍ چھہ شعر حیرت، وۅمید، خوف، خۅش فہمی تہ کایناتی ہم آہنگی ہندۍ معنوی جہات عطا کران۔
اچھرن ہند زربف نایاب
نیتھہ ننۍ معنی گامتۍ ضایع
یہ شعر چھہ اکھ فرضی تہ تجسسس آمیز واقعہ وۅتلاوان۔ شعرک کردار چھہ تخلیق کار یُس معروضی حقیقت تہ امکۍ مختلف جہات لفظن منز وۅتلاونہ خاطرہ لفظن ہندِ المناک صورت حالک مقابلہ کران چھہ۔ یہ چھہ لفظن تہ موضوعک تضاد تہ کشمکش۔ متکلم چھہ ژینان تہ وچھان زِ لفظن ہندِ خاطرہ مطلوبہ ‘حروف’ لباس چھہ نایاب۔ سہ چھہ بییہ معنہ یا موضوع ‘نیتھہ ننۍ گامتۍ ضایع’ رنگۍ وچھان۔ شعرک یہ فرضی واقعہ چھہ حقیقی تخلیق کار سندِ خاطرہ حقیقی زندگی منز تہِ پیش یوان۔ تکیازِ لفظ چھہِ پیہم ورتاوہ سیتۍ گسہ آمتۍ آسان تہ واتنیارک، ژھررک باس دوان۔ دوٚیم کتھ چھیہ یہ زِ الیکٹرانک تہ ٹیکنالوجی ہندس زمانس منز چھہ شاعرانہ زبان تہ تخلیقی واتنیارک تضاد نوٚن نیران۔ زیر تجزیہ شعرکۍ جہات بدِ کڈان، مرکزی کردار سندِ ارتقا سیتۍ چھہ ننان زِ وسعت چہ تبدیلیہ چھیہ رومانی زمانہ مۅکلیمژہ۔ یہ المیہ برونٹھ کُن اننہ سیتۍ چھہ شعر راونس سیتی یاب گژھنہ کس امکانس کُن تہِ اشارہ کران تہ شعر چھہ تہدار بنان۔
زمرے:تنقید


text:
مَہجوٗر
پیٖرزادہ غُلام اَحمَد مَہجوٗر (اَگسٚت 1887-9 اَپرَیل 1952)، یِمہٕ مَہجُوٗر نَاوٕ سٕتی مشٚہوٗر چِھٚ، یِمٕہ أسى کٔشیٖر ہنٛدی اَکٛھ شأعِر، یِمَن سٔتی زِنٛدَہ کَوؤل، عَبدُالاَّحَد آزاد تہٕ دِیٖنانَاتھٚ نَادِم ہَم اَثَر أسی-[2][3][4] یِمٕہ چِھٚ خَاص طوْر پَر یَمہِ کَامِہ سٔتی مُنَّوَر سَپٚدَان زِ یِمَو چِھٚ کأشِر شأعِری مَنٛز اَکٛھ پُرون اَنٛدَازٕ پَیشٚ کٔرِتٛھ دِتمُت تٕہ کأشِر شٲعِری غَیر دَریَافتٕ شُوٚد مَوضُوعأتِی دأئِرَن مَنٛز پھٲلاَونٔچ کأم انجام دِژمٔژ۔ یِمٔہ چِِھٚ کأشِر نَظمَو عَلاَوٕ فَارسی تٕہ اُردُو مَضٚمُوٗن نِگأرِی مَنٛز تِہ بُلنٛد سَپٚدَان۔[5]
اِبتدٲیی زِندگی[اؠڈِٹ]
مہٚجوٗر سُۄٚنٛد زِیوٚن سَپُد سِریٖنَگر شَہْرٕ نِشٕہ 38 کِلُومِیتَر تٕہ پُلوَامِہ پَىْٹٕھ 5 کِلُومِیتَر دُوٗرِنِش، پُلوأمِہ کِس مِترِی گَامَس مٕنٛز۔ غُلام اَحمدنٚ رُۄٚٹ تَمِہ ساتٕھ مہٚجوٗر لَقَب، یَمِہ ساتٕھ یِمَو پَنجَابُک دُورٕ کٔرِتٛھ کُۄٚرُکٛھ اُردو کِس أکِس عَظیٖم شأیِرَس "مولانہ شُبلِی نُعمانِی" سٕتی مُلاَقَات، یِمَن نِش صحبَت حأصِل كرنٔہ پتٕہ کُۄٚر یِمَو شأیری لیْکٕنُکٚھ سِلسلٕہ شُروٚع۔ یِمٕہ رُوٗدئ پَنٕنِس بَابٔہ صأبٕہ سٕنٛدِس عٔلمِی نَقٕشِہ قَدٕمَس پَیْٹھ با عَمل، یِمہٕ زَن فَارسی زبأنٛی ہِنٛدی عألِم أسی۔ اِبْتِدأئ تَعلیٖم کٔر یِمَو تَرال نأوِی گَامٕہ کِس عَاشِق ترألِی (معروف شأیِر) سٔنٛدِس ژَاٹٕہ ہَلَس مَنٛز حأصِل۔ نُصْرَتُ الّاِسلاَم سکوٗل، سِریٖنَگر شَہرَس مَنٛز کۄٚرکٛھ مِڈَل سکوٗلُک اِمتَحاں مُکمَل (پاس) کٔرِتٛھ، کۄٚرُکٛھ پَنجَابُک رُۅٚخ[6]۔ پَنّجابَس مَنٛز کۄٚر یِمَو بِسمَل اَمْرِتٚسریٖ تٕہ شُبلِی نُعمَانی ہی اُردُو شأیِرَن سٕتی تال میٚل- 1908 مٕنٛز آیِہ یِمٔہ سِریٖنَگر وَاپَس تٕہ کۄٚرکٛھ فارسی تٕہ پتٕہ اُردُو لیٚکُھن شُروٚع- پَنٕنی زَبان کأشُرِس پیْٹٛھ رُوٗدی پُرعَزٕم- مَہجوٗرَن کۄٚر پَنۂ نَىْن تٔحریٖرَن مَنٛز رِوأیٕتی دَلیٖل بوٚزناوَن وَالىْن ہِنٚز آسان زبَان اِستِعمَال-
حَوالہٕ[اؠڈِٹ]
- ↑ 1٫0 1٫1 1٫2 "Wordsworth of Kashmir". Merinews. Retrieved 25 March 2007.
- ↑ Das، Sisir Kumar (2005). History of Indian Literature: 1911-1956, struggle for freedom : triumph and tragedy ( اَنگیٖزۍ زَبانِہ مَنٛز). Sahitya Akademi. ISBN 978-81-7201-798-9.
- ↑ Kalla، Krishan Lal (1997). Kashmir Panorama ( اَنگیٖزۍ زَبانِہ مَنٛز). Raj Publications. ISBN 978-81-86208-07-6.
- ↑ Das، Sisir Kumar (2005). History of Indian Literature: 1911-1956, struggle for freedom : triumph and tragedy ( اَنگیٖزۍ زَبانِہ مَنٛز). Sahitya Akademi. ISBN 978-81-7201-798-9.
- ↑ "Home | Kashmiri Overseas Association, Inc" ( اَنگیٖزۍ زَبانِہ مَنٛز). Retrieved 2021-11-14.
- ↑ http://www.zaan.net/vol1/9.html آرکایو کۆرمُت 2007-12-27 بذریعہ ویے بیک مَشیٖن


text:
محمد رمضان
میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران تہ گرا ہپارۍ؟ کتہِ چھہ چون مکانہ؟»
مردیادمۍ ترٲو دور نظر تہ زیٹھ نٔر برونہہ کن کڈتھ دوٚپنس۔«ہُہ چھکھہ وچھان، ہُہ، دور ہُتھ اندس کُن نیتھہ ننۍ جاے، پتھرس پیٹھ ہُہ ملبہ، پھٹۍ متۍ دارِ دروازہ۔ اتۍ نے کیا اوس سہ مکانہ۔»
امہ برونہہ زِ نوجوان پرژھہِ ہے امس ہے یارہ کۅس سا خالی جاے، کس سا ملبہ، مردیادمۍ ژیون تہ کٔڈن کتھہِ پھٔٹھ۔ «ژیہ کتہِ ییی ملبہ بوزنہ۔ سہ چھکھ وۅنۍ نمت تُلتِھ۔ سرکارن تُلا کِنہ لوکو نیو، تمیک تہِ لوٚگ نہ پتاہ۔ لگہِ ہے کپارۍ؟ بہ کٍتس کالس روزہ ہا اتھ ملبس نظر دنہِ یوان روزان۔ مگر میہ چھہ ونہِ کالک بتہ یاد، سہ ملبہ چھم اچھنے تل۔ ملبے کیازِ مکانہ تہِ۔ مگر زنتہ سراب۔ اتی چھہ، اتی چھہ نہ»
نوجوانس آیہ امۍ سندس اتھ کلامس پیٹھ اسنہ ہنا تہ پانسے سیتۍ گلنوون کلہ۔ مردیادمۍ کٔڈ بییہ پننۍ نٔر نیبر کُن مگر یمہِ لٹہِ پھرنٲون پانس اندۍ اندۍ مکانن کُن۔ نٔرے یٲژ نہ، پانہ تہِ پھیور۔ «وچھ ساری گرہ چھہِ اندۍ اندۍ وارہ کارہ استادہ تہ انزہ منزہ پیوٚو یۅہے اکھ سون مکانہ۔»
اتھ جملس منز باسیوو نوجوانس کیہہ تام ٹیچھر ۔ تمۍ دژس زیر۔ «ہے ژہ چھکھ تتھہ پاٹھۍ کلامہ کران زن کٲنسہِ مکانہ وٲلتھ نمت اوسے!»
«نہ سا نہ، کٲنسہِ وول نہ۔ دپھ پانے پیوٚو ؤسۍ۔ کوٚچ مکانہ اوس ضرور، مگر تیوت تہِ اوس نہ ٲویل زِ ہنگہ تہ منگتہ پییہ ہے ؤسۍ۔ فکری توٚر نہ۔ کیہہ تام وکانہ گوس۔» امۍ پھرنٲو بییہ اکہ لٹہِ اندۍ پکھۍ مکانن کن پننۍ نٔر۔ «حالانکہ یم پرانۍ کٔچ مکانہ تہِ ٲسۍ نہ کم مضبوط آسان۔»
نوجوانن دژ اندۍ پکھۍ نظر۔ مکانہ ٲسۍ دور مگر تمہ پتہ تہِ اوس نہ اتہِ کانہہ کوٚچ مکانہ۔ سٲری ٲسۍ کنکریٹ۔ نوجوانن ووٚن منہ اندری «خبر کتھ عالمس بچور»۔
مردیادم پوٚک اکھ زہ قدم برونہہ، پتہ آو نوجوانس کُن واپس۔ «ژیہ آسیتھ بوزمت یہ چھہ بنیلۍ لد علاقہ۔ ییتہِ چھہِ کالہ پگاہ بنلۍ یوان۔»
«اچھا کر آیہ بنیلۍ؟» نوجوانن پرژھس اپز حیرانی ظاہر کٔرتھ ۔
« یوان ٲسۍ!» مردیادمۍ ووٚن پیٹھے تسنز کتھ ژٹتھ تہ تھووُن کلامہ جاری « میانہِ لۅکچارہ تہِ آیہ اکھ زہ بجہ بنیلۍ یٹہ۔ میہ چھہ یاد مکانہ یم اکھ اکس سیتۍ لبہِ سیتۍ لب ٲسۍ، تمن اوس بنیلۍ یٹو سیتۍ واٹھ ژھینان تہ دیوارو منزہ ٲس زبردست گرد نیران۔ خبر کٲتہن ؤرین ہنز گرد۔» مردیادم اوس دۅن اتھن ہندۍ اندرم پاس اکھ اکس سیتۍ رلاوان تہ دوراوان، رلاوان تہ دوراوان۔ یی کران لوٚگ اکہ اتھہ سیتۍ نوجوانس سینس ٹاس۔ نوجوان لوٚگ ٹاس لجمژِ جایہ زنتہ گرد دٕننہِ۔
مردیادم اوس امہِ نش بے خبر، کلام جاری تھٲوتھ۔« پیٹھہ ٲسۍ نادیوار تہِ میژِ ہندۍ۔ بنیل تہِ اوس رکان تہ لبہ تہِ آسہ اکھ اکس سیتۍ بییہ ملحق سپدان۔» امۍ رلٲوۍ دۅشوے اتھہ، اونگجین منز اونگجہِ ترٲوتھ، چیرہ۔ « مگر سون یہ غیرملحق مکانہ پیوٚو نہ کنہِ بنیلۍ یٹہِ سیتۍ ؤسۍ۔بلکہ دریوو یہ سارنی بنیلۍ یٹن۔»
اتھہ سیتۍ ٹاس لگنہ پتہ اوس نوجوان امس نش رژھ کھنڈ دورے روزتھ۔ غیر ملحق۔نوجوانس آو نہ کینہہ سمج زِ مردیادم اوسا امس سیتۍ کتھہ کران کنہ پانسے سیتۍ۔ خۅدکلامی! اپز دلچسپی ہٲوتھ پرژھس امۍ دوری۔ «پتھ کیا گوس ادہ، پانے پیوٚوا وسۍ؟»
« گوس کیہہ تام وکانہ تہ پیوٚو پانے ؤسۍ۔» مردیادمۍ پھرۍ لگ بگ امۍ سندی لفظ تہ اتھۍ سیتۍ رکیوو تہ دژن نوجوانس کُن نظر یُس ونہِ سینس پیٹھ اتھہ پھران اوس۔ سہ آو امس نکھہ تہ تھوون امۍ سندس پھیکس پیٹھ اتھہ تہ کلامہ جٲری۔ « یُتھنہ دپکھ ملبہ کیا چھہ پتہ ہمیشہ یتھے پاٹھۍ روزان۔ نہ چھیہ جاے خالی روزان۔ مکانہ چھہِ دوبارہ بناونہ یوان۔ بلکہ پتمہِ کھۅتہ زیادہ مضبوط۔»
یہ ؤنتھ دژ مردیادمۍ تتھۍ اندس کن نظر ییتنس تمۍ امس پنن مکانہ زیٹھ نٔر کٔرتھ ہوومت اوس۔ یہ لوٚگ اتھۍ اندس کُن تیز قدمو پکنہِ۔نوجوان پوٚک امس پتہ مگر زنتہ اکھ قدم برونہہ تہ تریہ قدم پتھ۔ یہ اوس وۅنۍ تھوٚکمت تہ مردیادمۍ سندس مکانس متعلق امۍ سنز بیہ مٲل دلچسپی تہِ ٲس سوریمژ۔
واریاہ برونہہ پٔکتھ پھیور مردیادم پتھ کُن تہ پییس نوجوانس کن نظر تہ گوس برم۔ یہ نوجوان زنتہ اوس یۅہے مردیادم پانہ پنن گرہ کُن پکان۔سونچن آ، یتھے پاٹھۍ کیا اوسس بہ بے مصرف پھیرتھ تھورتھ پنن گرہ واپس یوان۔
مردیادم تہ نوجوان ٲسۍ وۅنۍ اکھ اکس دور مگر اکۍ سے لٲنہِ منز کھڑا اکھ اکس کُن بُتھ کٔرتھ زنتہ رزِ ہندۍ زہ اند۔ یہندِ رشتچ یہ رز ٲس نہ ہُمس بوزنہ یوان تہ نہ یمس۔
«پیٹھہ زن چھیہ امس میہ سیتۍ شکل تہِ رلان۔» مردیادمس گوٚو احساس تہ ژوٚلس ہکہ نیرتھ۔ یہ اوس اتھۍ خیالس زِ کمۍ تام تھوو امس پھیکس پیٹھ اتھہ۔ سیٹھا گوٚب اتھہ۔ کنی دٕنن دتھ پھیور یہ پتھ کن۔ امس پتہ کنہِ اوس امۍ سند پرون ہمسایہ وٹھن کمجار کٔرتھ کھڑا۔ مردیادم گوٚو زن روٹہ۔ ہمساین وزنوو۔ «ہے ژہ کتھہ پاٹھۍ یور کُن؟ واریاہ کالۍ؟ ژیہ مشرٲوتھ اسۍ بالکلے!»
مردیادمس توٚگ نہ کہنی ونن۔ امس گیہ گٹھہ گوجہ۔ « کینہہ نسا، یہ۔۔۔یہ اوسم ہمس نوجوانس پنن۔۔۔ مکانہ ہاوُن۔۔۔پنن وسۍ پیومت مکانہ۔ نہ، نسا نہ جاے ہاونۍ ییتہِ نس سون مکانہ اوس۔»
ہمساین روٚٹ یہِ نالہ متہِ تہ نوجوانن ترٲو دوری یہندس اتھ قربتس پیٹھ اسنہ ہنا تہ یمن کن تلِن تیز قدم ۔
«میہ گژھہِ معافی دنۍ تہندس زمینس پیٹھ بنوو میہ مکانہ۔» ہمسایہ اوس مردیادمس ونان۔ «سیٹھا کرییہ کوشش تہند پے پتاہ ژھارنچ، مگر تہۍ زن ٲسوہ غیبے گمتۍ۔»
مردیادمۍ ووٚن نہ امس کہنی۔
«یہ ملبہ کٍتس کالس روزِ ہے۔ ژھۅٹہ ڈیر۔ محلکۍ ساری بدمعاش، زارۍ ٲسۍ اتی جمع گژھان۔ تمہ پتہ آیہ ہونۍ جماتھا۔ نہ ٲسۍ کٲنسہ دۅہس پکنہ دوان تہ نہ راتس شۅنگنہ۔» ہمسایہ لوٚگ صفایی دنہِ۔
مردیادمۍ ووٚن نہ امس بییہ کہنی۔
«مشکلن دیوو تمن کمیٹی والین اتھہِ زہر تہ کرۍ تم دفع۔ مگر پتہ ییتہِ کُنہِ ژھوٚٹھا اوس، سہ اوس اتھۍ زمینس پیٹھ چھکنہ یوان۔ تم مچھہ تہ سۅ پھکہ گاند۔ کینہہ مہ پرژھ۔» ہمساین کٔر پھیرنہ نرِ سیتۍ نس بند زنتہ مشک اتی اوس۔
نوجوان ووت یمن نکھہ تہ گوٚو یمن لرِ تتھہ کنہِ کھڑا زنتہ یم تریشوے اکہِ تکونکۍ تریہ زٲویہ ٲسۍ۔
مردیادم ووٚتھ ہمسایس کن « یہ کیا، یہ نوجوان۔ امۍ سندی مۅکھہ آس یور۔۔۔مکانہ ہاونہِ۔»
ہمسایس زن گیہ نوجوان سندِ ینہ تھۅتھ۔ نوجوانس کن وچھنہ ورٲیی ووٚتھ سہ مردیادمس کن۔ «ہے پکھ سا اژ سا گرہ۔ زن اژکھ پننے گرہ۔ فرق چھا کینہہ۔»
مردیادم پکہِ ہے نہ کینہہ مگر تس درایہ قدم۔ پکنہ برونہہ دژ تمۍ ضرور نوجوانس کن نظر۔ ہمساین تھوو کلامہ جاری۔ «پتہ کوٚر میۍ جگرہ۔ سٲرے جاے کرنٲوم صاف تہ نیمے یہ مکانہ ہن بنٲوتھ۔»
ہمساین کوٚر امہ مکانہ کس دروازس کن اتھہ سیتۍ اشارہ۔ بییہ زہ قدم کڈتھ کھولن بر تہ یم تریشوے نفر ژایہ مکانس اندر۔ یم واتۍ مکانہ کس دوٚیمس پورس پیٹھ ۔ مردیادم گوٚو دارِ کُن تہ کھولِن امکۍ پٹۍ۔
« ییکیا ییتۍ نس اوس دوٚیمس پورس دارِ پیٹھ میون مول بہت ججیرِ لمان آسان. »
«کٲما کارا اوسس نا کینہہ؟» نوجوانن ووٚن پانسے سیتۍ۔ مردیادمۍ زن بوز ادلہ بدل۔
«پوٚرمت ہا پوٚرمت، زیادہ پوٚرمت اوس نہ، شاید اوس پونژمہِ پاس مگر تیلہِ ٲس تتھ پرنس سیٹھا برکت۔» یہ ؤنتھ بیوٹھ مردیادم دارِ پیٹھ ژاٹہ کوٚٹھ کٔرتھ۔ نوجوان بیوٹھ امس برونہہ کنہِ زنگہ وہرٲوتھ۔
کینژس کالس ژھۅپہ کِرتھ ترٲو مردیادمۍ نوجوان سنزن زیچھن زنگن کن نظر تہ ووٚنن۔«مالۍ سندِ گذرنہ پتہ ٲس تسنز یہ جاے خالی۔ کانہہ اوس نہ اتہِ نس بیہنس بہران زنتہ مالۍ سند روح اتہِ نس برابر بہت اوس۔» یہ ؤنتھ ووٚتھ سہ دارِ منزہ تہ بیوٹھ رژھ کھنڈ دور تہ لوٚگ اندری اندری کیاہ تام توبہ پرنہِ۔ نوجوانن تہِ پھیُر امس کن بتھ۔ مردیادمۍ تھوو کلامہ جاری۔«میہ کٔر پننۍ جاے یمہ کمرہ دور مکانہ کہ دوٚیمہِ طرفہ دارِ پیٹھ مقررتاکہ اگر منزۍ خرافات تہِ ذہنس منز یہن مالۍ سندس روحس واتہِ ہا نہ تکلیف۔»
«کرکھ نا یہ دٲر بند! اپٲرۍ چھیہ ژھٹھ یوان۔» نوجوانن وچہ پننہ دۅشوے نرِ سینس پیٹھ۔
مردیادم ووٚتھ تھوٚد تہ ووت دارِ نش۔
«دارِ ہنز کتھ ؤژھ۔ ژہ بوزتہ یہ دٲر ٲس سانین خیالن، خوابن، وۅمیذن، توقہن ہنز دٲر آسان۔ یہے دٲر ٲس سٲنس کُنِرس، سانین غمن منز سانۍ رازدار آسان۔ » مردیادم اوس ونان۔
«تٍر تہِ آسہِ ہے اپاری یوان۔» نوجوانن ووٚن لۅتی کتھ ژٹتھ۔
« وشنیر تہِ۔ » مردیادمۍ ووٚن ژکھہِ سان۔ «اتھۍ دارِ پیٹھ ٲسۍ اسۍ اسان تہِ، اچھو اوٚش تہِ ہاران۔ امی دارِ کنۍ ٲسۍ اسۍ دنیا وچھان۔»
مردیادمۍ اوٚن اکھ دارِ پوٚٹ نصفا ؤٹتھ۔ پتہ اوٚنن بیاکھ پوٚٹ تہ تھٲون یم دۅشوے منزس اڈہ وتھۍ۔ پتھ کن نوجوانس پیٹھ نظر ترٲوتھ ووٚنن۔ «ہمساین ہنزہ دارِ آسہ اکھ اکس سیتۍ یتھے پاٹھۍ کتھہ کران۔ ازکۍ پاٹھۍ ٲسکھ نہ موٚٹۍ موٚٹۍ پردہ تراونہ یوان۔ پتہے چھہ نہ آسان ہمسایہ مکانس منز چھا کانہہ روزان تہِ کِنہ نہ۔ ہمساین ٲس اکھ اکس پیٹھ نظر گذر آسان۔»
«نظر گذر!» نوجوانن پھرۍ امۍ سندی لفظ تعجب سان۔
«آ نظر گذر، اسہ کم سِر ٲسۍ یم ژورِ پیہن تھاونۍ۔ وے تام ٲسۍ ضرورت پینہ وزِ اکھ اکس منگان۔» مردیادم آو تہ بیوٹھ پننہ جایہ واپس۔
نوجوان وو٘تھ مردیادمس کن «ہے ژہ کم کتھہ کرنہِ لو٘گکھ۔ اسۍ آیہ یور چون مکانہ وچھنہِ۔ کتہِ چھہ چون مکانہ؟»
»سون مکانہ اوس ییتۍ نے، یمی مکانہ چہ جایہ۔ «
نوجوان اوس سوچان امس بٕڈس کٲژا ہیکتھ چھیہ زِ اپارمہِ کمرہ منزہ گوٚو ٹھس۔ نوجوانن زیٹھرٲو پننۍ گردن زنتہ کتھ تام خطرس کن اوس دوان تہ ووٚتھ مردیادمس کن۔ «اپارمہِ کمرہ مںزہ گوٚو ٹھس۔ »
مردیادمۍ زن نہ بوزے تہ تھوون کلامہ جاری۔ «اچھا بہ کیا اوسس ونان؟ آ، اپارمہِ کمرہ طرفہ اوس آنگن رژھا یتھ منز وارِ ژکُلا تہِ اوس۔ اپارۍ اوس کھُلہ ڈُلہ نظارہ بوزنہ یوان۔ یہ جاے چھیہ قدرتن خوبصورتی منز گٔرتھ تہ ژٔرتھ بناومژ۔»
مردیادم اوس ونہِ ونانے زِ نوجوانن ژٔٹ امۍ سنز کتھ۔ «تتھ چھا کانہہ شک مگر اسہِ ما گوٚو ژیر؟»
«بس ییکیا نیرو۔» مردیادمۍ دژ پننہِ گرِ کن نظر۔ «یہ ہمسایہ آسہِ نا بۅنہ اسہِ کِژ چاے بناوان۔»
«گوژھے نا۔ زمین ہے کھیوٚمت چھنے۔» نوجوان ووٚتھ تھوٚد تہ گوٚو اڈ وژھہِ دارِ کن۔ امس آیہ امہِ منزۍ شینہ مہۍ بوزنہ۔ امۍ دیت دۅشونی پٹین دکہ۔ دارِ ہندِ گلہِ منزہ آیہ یکدم تٍرِ ژھٹھ اندر۔ یہ ووٚتھ مردیادمس کن۔«ہے شین ہسا لوگن۔ ینہ سا اسۍ ییتی بند گژھو!»
«شین؟ سہ کیتھ شین؟» مردیادمس تہِ لج کیاہ تام بانبر۔
یم دۅشوے وتھۍ بانبرِ ہتۍ ہیرن تہ بر کھولتھ درایہ مکانہ نیبر تہ لگۍ تیز قدمو مکانہ سیدہ میدانس کن دورنہ۔ ہمساین دژ پتۍ کنۍ برہ پیٹھہ کریکھ۔ «ہے چاے چییو نا؟ تہۍ کوٚت ژلۍ وہ؟»
«شین لوگن شین۔ اسہِ پییہ ونی واپس نیرُن، نتہ گژھو خبر کٲتہن دۅہن پیٹھ بند۔» مردیادمۍ دیتس ژلان ژلان جواب۔
«ادہ تہۍ کیا وتہِ پیٹھ چھوہ؟ یہ چھہ نا تۅہہ پننے مکانہ؟» ہمساین ووٚن زن پانسے سیتۍ۔
مردیادم تہِ اوس نوجوانس لرِ قدم تلان پانسے سیتۍ ونان۔ «یمہِ دۅہہ سون مکانہ وسۍ پیوٚو، تمہِ دۅہہ تہِ کیا ٲسۍ اسۍ یتھۍ میدانس کن یتھے پاٹھۍ ژلان۔»
بر دنہ برونہہ رود ہمسایہ یمن دور تام وچھان یوٚت تام یم شیینہ مہۍ ہوۍ میدانہ کس تتھۍ اندس کن غیب گٔے یمہ منزہ یم نمودار گمتۍ ٲسۍ۔
زمرے:افسانہ


text:
محمد یوسف ٹینگ چھہ رحمن راہی سنزِ کتابہِ ہندس اجراہس پیٹھ پننس مضمونس منز لفاظی اکتھ کن یم 10 نکتہ پیش کران:
(1) راہی اوس نوروز صبا کتابہِ منز اقبال تہ فیض ہوین اردو شاعرن ہندس اثرس تل آمت، نوِ شعرہ سۅمبرنہِ منز چھہ ایزواپاونڈ، فروغ فرخزاد، بیدل عظیم آبادی، ڈبلیو بی ییٹس تہ مرزا غالب نمودار سپدان۔
(2) یمن علاوہ چھہِ پننہِ زبانۍ ہندۍ معنوی ہم زلف لل دید، نندہ ریوش، حبہ خاتون تہ شمس فقیر اتھ کتابہِ منز ژھایہ گتۍ ماران۔
(3) نوِ کتابہِ ہنز شاعری چھیہ نہ بٲتھ بازی بلکہ لیکھمتہ پیٹھہ پرنچ تہ پرنچ، خلوتن منز پرنچ شاعری۔
(4) لل دید چھیہ کاشرِ شاعری ہندِ دویمہ ساسلہ کہ کاشرِ غزلک مطلع ونان تہ راہی چھہ امیک مقطع تحریر کران۔ سہ چھہ امہ علاوہ دویمہ ساسلہ چہ سخن سرایی ہند بہترین راش تہ چاش تریمہ ساسلہ کس سخن ورس تہ سخن فہمس برونہہ کنہِ تھاوان۔
(5) ٹینگ سندۍ کنۍ چھہ راہی نوِ ساسلیک مزازہ متعین کران تہ پیشن گویی چھہ کران زِ سہ ییہ تتھے پاٹھۍ پرنہ یتھہ پاٹھۍ لل دید پرنہ آے۔
(6) راہی سنزِ فن چہ تازہ نہجہ سیتۍ چھیہ کاشر سخن فہمی عام کاشرس نش دوریمژ، مگر پریتھ اہم زبانۍ منز چھہ elete اظہار تمہ زبانۍ ہنز توژھ تہ وس بنان۔
(7) راہی سنزِ شاعری منز چھہ واریاہ مصرعہ یمن ہنزہ صرژہ کاشرس شعرس عظمتک انعام عطا کران چھیہ۔
(8) راہی چھہ کاشریک زز لہجہ تہ رنیوومت ورتاو نوین خیالن موافق کرنہ خاطرہ زبان سازی کران۔
(9) امۍ سنزِ شاعری منز چھہِ لل دید، شمس فقیر تہ دیناناتھ نادم سندین پوت آلون ہندۍ نارہ بشتنگہ۔ مگر یمن سخن ورن ہنزہ صرژہ چھیہ وۅٹہ تلان تہ راہی سنزن صرژن منز چھہ سنبال تہ ٹھہراو۔
(10) سیاہ رودہ جرین کتابہِ گژھہِ کانہہ تھود انعامہ دنہ یُن۔ ونان چھہ گوژھس ترُن نوبل پرایز مگر پرواے چھہ نہ اکھ بوڈ انعامہ چھہ امۍ سندِ خاطرہ تیار۔
(پتہ تور اتھ سہ انعامہ)
یم نکتہ چھہِ امی ترتیبہ اتھ مقالس منز چکاونہ آمتۍ۔ یمن نکتن پیٹھ چھیہ کتھ کرنچ ضرورت۔ فی الحال چھہ سوال تۅہہ کژن نکتن سیتۍ چھہ اتفاق تہ کژن سیتۍ اختلاف، کنہ تہۍ چھو نہ یمن کتھن سنانے؟


text:
ٲنس پیٹھ چھہ سانین زبانن منز ساسہ بدۍ شعر وننہ آمتۍ۔ اکھا چھہ امین کاملن تہِ وونمت، یس لوہ تہ پروہ کتابہِ منز شامل چھہ۔ کتھ چھیہ کنی مگر نوِ اندازہ وننہ آمژ۔ شعر چھہ یہ:
بتھہِ پتہ بتھہِ پننے اوحال
ٲنس کتھ چھم روزن لور
بہ چھس واریاہ کالہ پیٹھہ سوچان زِ یہ شعر اگر پھرتھرہ وننہ آسہِ ہے آمت، شاید ما گژھہِ ہے امہ کس تاثیرس منز ہریر۔ اتھ منز چھہ میہ باسان سوالہ برونہہ جواب آمت یمہ کنۍ سوال غیر ضروری بنان چھہ تہ شعرس منز یۅس خلاف توقع کتھ ٲس سۅ چھیہ راوان۔ ممکن چھہ کاملس تہِ ما آسہِ ہے امیک احساس مگر شعرچ زمین ما دیہِ ہے پھرتھرک اجازت۔ امچ بہتر صورت چھیہ یہ بنان۔
ٲنس کتھ چھم روزن لور
بتھہِ پتہ بتھہِ پننے اوحال
تہند کیا خیال چھہ؟ تہۍ چھوا اتفاق کران کنہ اختلاف؟
اگر اتفاق کران چھو، تیلہ چھیہ شعرکین دۅن مصرعن ہنز ترتیب تہِ اہم بنان۔ اگر نہ تیلہ ما چھہ یہ میون ذاتی پسند، ناپسندک معاملہ۔